DOBRÉ RÁNODobré ráno: V SNS zacítili krv, pustili sa do Smeru

SNS sa našla a rovno sa pustila do nového premiéra.

Posledné týždne akoby zmizli. Okrem pár bezvýznamných nezmyslov strana SNS nemala k aktuálnej politickej kríze čo povedať. Strana, ktorá svojho času vypovedala koaličnú zmluvu pri oveľa menšom probléme. Lenže včera sa Andrej Danko našiel. A zacítil krv: pustil sa do premiéra Pellegriniho a začal ho školiť o tom, ako si predstavuje spoluprácu. Pozreli si v SNS konečne prieskumy verejnej mienky? A aká je pravdepodobnosť predčasných volieb? Tomáš Prokopčák sa rozpráva s Petrom Tkačenkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Zástupca riaditeľa Národnej jednotky finančnej polície NAKA Milan Mihálik sa nestretáva len s Bödörom. Na fotografii, ktorú zverejnila strana SaS, sa podľa zistení denníka SME nachádza aj odsúdený vydierač. Medzi skvelou zostavou je aj zápasník Matúš Mečár, ktorý mal blízko k údajnému bossovi nitrianskeho podsvetia Ľubošovi Ferusovi. Advokát Radomír Bžán musí denne platiť stovky eur z miliónov, ktoré mu v banke zablokovala špeciálna prokuratúra. Bžánovi zablokovali 15 miliónov eur vyplatených za vyhraný spor o elektráreň v Gabčíkove. Suma je však taká vysoká, že banka si na ňu uplatňuje negatívny úrok a Bžán tak denne prichádza o zhruba 200 eur. Zakladatelia iniciatívy Za slušné Slovensko sa chcú stretnúť s premiérom. Poslali Petrovi Pellegrinimu list, ktorý navrhuje, aby si spolu sadli. „Napriek tomu, že nerozumieme lehote 31. mája, vítame gesto predsedu vlády Petra Pellegriniho - odvolanie policajného prezidenta Tibora Gašpara," píšu aktivisti. Zo svadby bude pietna spomienka a hudba. Pohoda pripravuje najväčší koncert pre Martinu a Jána v dátume, na ktorý dvojica plánovala obrad. Koncert bude v obci Gregorovce 5. mája a vystúpia Jana Kirschner, Para, Longital či Vec. Umelci zahrajú bez nároku na honorár. Vedci náhodou vytvorili zmutovaný enzým, ktorý dokáže za pár dní rozložiť plasty. V prírode pritom rozklad plastovej fľaše trvá stovky rokov. Objav môže pomôcť pri riešení svetového problému s plastovým odpadom, ale ešte nejaký čas potrvá, kým sa bude dať používať v priemysle. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >>  | Google Home - návod >>  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Trump má podporu. Snemovňa zamietla návrh na impeachment

Demokrat Al Green chcel prezidenta odvolať pre jeho rasistické a šovinistické postoje.

WASHINGTON. Len 58 poslancov Snemovne reprezentantov amerického Kongresu hlasovalo v stredu za impeachment - teda odvolanie - amerického prezidenta Donalda Trumpa, zatiaľ čo 364 poslancov zahlasovalo proti impeachmentu. Demokratický poslanec za Texas Al Green tak zostal vo svojej snahe takmer osamotený, keďže odvolanie prezidenta odmietli podporiť nielen Trumpovi republikáni, ale aj vedenie Greenovej Demokratickej strany a veľká väčšina jej zástupcov v Snemovni reprezentantov. Dôvodom, pre ktorý sa Green snažil Trumpa odvolať, boli jeho rasistické a šovinistické postoje, ktoré sa premietajú aj do jeho politiky. Podľa republikánov aj väčšiny demokratov to však na odvolanie prezidenta nestačí.


Pellegrini prinesie Kiskovi nový návrh vlády, za ministra vnútra navrhne Druckera (minúta po minúte)

Minúta po minúte

Rozhovor

Komentár šéfredaktorky

Reakcie politikov

Kiskov prejav

Komentár Tkačenka

Komentár Kocúra

Komentár Schutza

Komentár Kepplovej

Kiska v utorok odmietol vládu vymenovať.

19:52 Minútu po minúte sme uzavreli. Priebeh dňa si môžete prejsť od začiatku minúty, alebo si prečítajte súhrn. Ďakujeme za pozornosť. 19:36 Fotografia z oslavy štyridsiatych narodenín Roberta Kaliňáka pravdepodobne pokazila budúcnosť Jozefa Ráža mladšieho na poste ministra vnútra, čo viedlo k nominácii Druckera na post ministra vnútra. Kaliňák a Ráž mladší však nie sú jediní mocní muži krajiny, ktorí motorkám holdujú. Nechýba medzi nimi Robert Fico, Ján Počiatek, či exminister spravodlivosti a dnes predseda Slovenskej advokátskej komory Tomáš Borec. Prečítajte si o vplyvných ľuďoch, ktorí podľahli čaru motoriek. 19:13 Hokejový obranca Andrej Sekera vyzval na facebooku Slovákov, aby sa zúčastnili piatkových protestov Za slušné Slovensko. 19:00 Most-Híd súhlasí s nomináciou Tomáša Druckera a súhlasí aj s tým, aby ministerstvo zdravotníctva po ňom prebrala Andrea Kalavská. Uvádza to strana v písomnom stanovisku. Nová nominácia bola podľa hovorkyne Mosta-Híd Kláry Debnár prerokovaná na Koaličnej rade. "Sme presvedčení, že vymenovaním novej vlády a následným vyslovením dôvery kabinetu v parlamente urobíme prvý krok k upokojeniu situácie v spoločnosti," dodala Debnár. 18:45 Tomáš Drucker sa ako kandidát na ministra vnútra nepozdáva ani Ľubomírovi Galkovi zo SaS, pretože podľa jeho slov Drucker riadil rezort zdravotníctva systémom pokusov a omylov a je o ňom známe, že nedokázal premiérovi v demisii Robertovi Ficovi účinne oponovať, keď ho v priamom prenose ponížil pred verejnosťou. "Je nemysliteľné, aby dokázal zvládnuť úlohy, ktoré by pred ním v rezorte vnútra stáli, ako výmena čelných funkcionárov v policajnom zbore, na inšpekcii ministerstva vnútra a celkovú očistu polície od vplyvov organizovaného zločinu," tvrdí Galko. 18:40 prezident Andrej Kiska v stredu prijme v Prezidentskom paláci Petra Pellegriniho a nových kandidátov na ministrov. Postupne prijme Pellegriniho, Gábora Gála (ministerstvo spravodlivosti), Ľubicu Laššákovú (ministerstvo kultúry), Richarda Rašiho (vicepremiér pre investície a informatizáciu), Tomáša Druckera (ministerstvo vnútra) a Andreu Kalavskú (ministerstvo zdravotníctva. 18:35 Rozhodnutie prijať ponuku Petra Pellegriniho a strany Smer na post ministra vnútra urobil súčasný minister zdravotníctva Tomáš Drucker napriek svojmu želaniu zostať v rezorte zdravotníctva.  Uviedol to vo svojom stanovisku. "Chcel som pokračovať v zmenách, ktoré som naštartoval, ale urobil som tak v záujme zachovania štandardného ústavného a demokratického fungovania krajiny, a to predovšetkým s cieľom sa pokúsiť upokojiť súčasnú situáciu," povedal Drucker. Doplnil, že je presvedčený, že každý má povinnosť sa aspoň pokúsiť zlepšiť túto situáciu. 18:31 "Ak už koalícia zostala pri formáte, že vnútro obsadzuje Smer a dočkali sme sa záruky, že to nebude straník, nemôžeme čakať, že to bude ktosi, kto so Smerom nemá jediný prienik. Kaliňákove motorky sú, samozrejme, Rážovo slabé miesto, verejnosť potrebuje smrad, čo zostal po tomto ministrovi, vyvetrať. Avšak dôvody na odmietnutie musia byť robustné, dobre odkomunikované. Nemali by sa zakladať na alergii na „najlepšieho ministra vnútra“ (Fico). Lebo stopové prvky Kaliňáka v Smere a jeho okolí pravdepodobne prítomné budú. Aby to potom nevyzeralo ako čistá averzia k Smeru (aj keby bola)." Píše v komentári Zuzana Kepplová. 18:21 Štátna tajomníčka ministerstva zdravotníctva Andrea Kalavská vo vyhlásení uviedla, že má k ministerskej pozícii prirodzený rešpekt.  "Ako doterajšia štátna tajomníčka som sa snažila podieľať sa na zmenách, ktoré by zlepšili stav zdravotníctva na Slovensku," povedala. 18:14 Bývalý vyšetrovateľ Peter Vačok nomináciu Druckera na post ministra vnútra hodnotiť nechce s tým, že je ťažké predpovedať jeho úspechy či neúspechy v rezorte. Zároveň však hovorí, že za jeho hlavnú úlohu považuje to, aby dal na rozdiel od predošlých ministrov najavo, že minister nemá mať nič s policajným vyšetrovaním, napríklad aj pri vražde Jána Kuciaka a Martiny Kušnírovej. "Verejnosť je z toho už pomýlená, pretože či Robert Kaliňák, či Daniel Lipšic informovali o konkrétnych prípadoch. Minister vnútra ale nemá čo informovať o týchto veciach, na to je prokuratúra. Minister má byť manažér, ktorý vytvára podmienky na to, aby mohlo vyšetrovanie dobre prebiehať." 18:10 Milan Krajniak zo Sme rodina, ktorý je členom branobezpečnostného výboru, priznal, že je z nominácie Druckera v rozpakoch. "Ministrom vnútra by mal byť človek, ktorý pozná, kto je kto v rezorte, čo má kto za sebou a kto má za ušami. Toto pán Drucker nepozná. No počkám si na jeho prvé kroky a budem konkrétnejší," povedal. 18:02 Podľa slov podpredsedu Národnej rady Andreja Hrnčiara z Mosta-Híd potrebuje ministerstvo vnútra v súčasnosti viac manažéra ako politika, aby sa podarilo situáciu upokojiť. A Tomáš Drucker ako minister zdravotníctva podľa neho ukázal manažérsku zručnosť. "Som presvedčený a dúfam, že Tomáš Drucker bude priechodný pre prezidenta. Tak ako ho niektorí spochybňovali, keď išiel z pošty na ministerstvo zdravotníctva, ukázal manažérsku zručnosť. Ak bude vymenovaný, držím palce, aby to zvládol," odkázal Hrnčiar. 18:00 "Tomáš Drucker je síce sympatický muž, avšak ako človek, ktorý opakovane obhajoval Roberta Kaliňáka aj pri jeho najväčších kauzách, určite nie je tým, kto dokáže vrátiť dôveru ľudí v políciu," uviedol v mene hnutia OĽaNO jeho líder Igor Matovič v stanovisku zaslanom médiám v stredu večer. "Slovensko dnes nevyhnutne potrebuje očistu polície od nominantov nitrianskej mafie, ktorej ju Robert Kaliňák zveril do správy. Slovensko potrebuje políciu úplne nezávislú na politike, a to na sto percent nedokáže verný sluha strany SMER-SD Tomáš Drucker. Ak pán prezident myslel svoje slová o dôveryhodnej vláde, ktorá nebude polarizovať Slovensko vážne, na takúto arogantnú hru strany SMER - SD nemôže pristúpiť." 17:55 "Okolnosti nedovolia ani pol pochybnosti, že navzdory svojej neštandardnosti je prezidentská vláda tu a teraz pre SR exit z krízy ak nie demokraticky najčistejší – to sú predčasné voľby –, tak určite najpragmatickejší. Z ficovsko-bugárovského „niet inej alternatívy“ lieta perie aj črepiny, opozícia však jazdí na vlne dosť nevkusne. Väčšmi by im pasovalo ešte ďalšie dozrievanie, už len z dôvodu, že náskok Smeru v príprave na kampaň a voľby bude v prvej fáze nedostižný." Píše vo svojom komentári Peter Schutz. 17:52 Nominácia Tomáša Druckera je podľa podpredsedu poslaneckého klubu hnutia Sme rodina Petra Pčolinského krok zúfalstva. Ako povedal pre SITA, zo šéfa pošty bol šéfom rezortu zdravotníctva, teraz zas ministerstva vnútra. "Ministerstvo vnútra by mal riadiť človek, ktorý tomu rozumie. Je to však právo Smeru vymenovať koho chce a je právo prezidenta rozhodnúť, ako uzná za vhodné. Súčasnú situáciu by mali rozhodnúť ľudia v predčasných voľbách, lebo vláda stratila legitimitu," myslí si Pčolinský. 17:40 Podpredseda SNS Anton Hrnko uviedol, že ak sa Pellegrini a Kiska dohodli, že novým ministrom vnútra bude Drucker, je to veľmi pozitívne. "Tomáš Drucker je skutočne dobrý manažér. Ak ide o veci, ktoré spoločnosť najviac ťažia, veľmi rýchlo by sme sa mohli dostať k tomu, že sa oddelí inšpekcia ministerstva vnútra od ministra," avizoval Hrnko. Zároveň dodal, že nie je za to, aby minister vnútra prišiel o kompetenciu menovať policajného prezidenta tak, ako to koalícia plánuje. "Nechal by som to ministrovi, ale dal by som tam podmienku, že kandidát musí absolvovať híring na pôde brannobezpečnostného výboru. Pričom stanovisko výboru by bolo pre ministra záväzné. Ale v žiadnom prípade by som nešiel do vecí, ktoré by urobili zo Slovenska unikát. Polícia je súčasťou vnútra." 17:31 Andrea Kalavská, ktorá sa má na návrh Pellegriniho stať ministerkou zdravotníctva, mala ako štátna tajomníčka rezortu na starosti lieky. Jej manžel Erich robil v minulosti manažéra vo farmaceutickej firme Pfizer.  V roku 2010 to bola práve spoločnosť Pfizer, ktorú pri vakcíne proti pneumokokom zvýhodnil predchodca súčasného ministra Tomáša Druckera Ivan Uhliarik (KDH). „Možný konflikt záujmov je taký obrovský, že post šéfa liekovej politiky by mal zastávať človek bez akýchkoľvek väzieb na farmafirmy a pritom odborník v danej oblasti,“ reagoval v januári 2018 na funkciu Andrey Kalavskej Peter Visolajský, šéf Lekárskeho odborového združenia. Ministerstvo aj Pfizer vtedy popreli, že by mali nadštandardné vzťahy. 17:13 Pellegrini v stredu doručí prezidentovi nový zoznam mien, ktorý bude obsahovať niekoľko zmien. Na post ministra vnútra nenavrhne Pellegrini Jozefa Ráža ml., ale doterajšieho ministra zdravotníctva Tomáša Druckera. Namiesto Druckera navrhne na ministerku zdravotníctva doterajšiu tajomníčku ministerstva Andreu Kalavskú. 17:06 Pellegrini na začiatok tlačovej konferencie povedal, že nechce príliš komentovať rozhodnutie prezidenta Andreja Kisku. "Chcem vyjadriť presvedčenie a dúfať, že z takéhoto konania sa nezakladá nebezpečný precedens, z ktorého by akákoľvek hlava štátu odmietla akceptovať parlamentnú väčšinu," vyhlásil. Dodal, že s koaličnými partnermi urobia všetko, aby situáciu upokojili a vyriešili ju v čo najkratšom možnom čase. "Slovensko si nemôže dovoliť byť bez vlády, ktorá má parlamentnú väčšinu," dodal. 16:43 Protesty Za slušné Slovensko už na piatok ohlasujú aj ďalšie mestá. V Banskej Bystrici však menia miesto. Namiesto Námestia SNP, kde sa tentoraz konajú Veľkonočné trhy, sa ľudia stretnú na Námestí slobody. 16:36 "Je mi to naozaj veľmi ľúto, lebo príčetná opozícia by sa teraz našej krajine zišla. No musíme si ju takpovediac „urobiť“ my sami. Niektorí opoziční poslanci či poslankyne písali dobré blogy, sú dobrými médiami svojich straníckych lídrov a je to určite to lepšie, čo v parlamente máme. Ako však vidíme už aj v televíznych debatách, dnes to nestačí." Píše v komentári teológ a publicista Miroslav Kocúr. 16:21 Zakladajúci členovia Občianskeho fóra Košice 1989 a členovia Charty 2017 Košice v súvislosti s odhaľovanými kauzami okolo vraždy novinára Jána Kuciaka a jeho snúbenice vyzývajú slovenský parlament a verejnosť na odmietnutie každej vlády Petra Pellegriniho a jeho koaličných partnerov a na vyhlásenie nových volieb. O výzve informoval v utorok Michal Kravčík, jeden zo zakladajúcich členov Charty 2017 Košice. 16:10 Súčasná politická situácia na Slovensku je v posledných dňoch veľkou studnicou zábavy aj pre internet. Ten sa najnovšie baví na rozhodnutí Andreja Kisku nevymenovať vládu navrhnutú Petrom Pellegrinim. 16:05 Minister zdravotníctva Tomáš Drucker nevylučuje, že by sa mohol stať kandidátom na ministra vnútra. Peter Pellegrini už v pondelok prezradil, že mal záujem, aby sa nástupcom Kaliňáka stal práve Drucker. Ten odporučil Ráža. „Tomáš Drucker sa vyjadril, že jeho osobnou prioritou je pokračovať v rozpracovaných projektoch v rezorte zdravotníctva, zároveň vníma súčasnú politickú situáciu,“ uviedla jeho hovorkyňa, cituje ju denník N. 16:00 O 17:00 sa k situácii vyjadrí aj Peter Pellegrini. 15:56 Richard Sulík na tlačovej konferencii zopakoval to, čo už dnes uviedol vo vyhlásení. Ak má byť vyšetrená vražda Jána Kuciaka a Martiny Kušnírovej, musia byť podľa neho vyšetrené aj všetky kauzy, o ktorých Kuciak písal. Tvrdí, že vystúpenia Fica a Pellegriniho v posledných dňoch jasne naznačujú, že aj novú vládu by z úzadia riadil Fico. 15:54 Peter Pellegrini si zaslúži určite viac priestoru, dôvery a rešpektu, akých sa mu v týchto dňoch v médiách dostáva. Pochopiť by to mali v tejto chvíli najmä novinári. Nakoniec, pochopil to aj prezident," napísala na svojom facebooku europoslankyňa za Smer Monika Beňová. "Peter je úplne rovnako autonómny, ako podpredsedovia iných politických strán. Dokáže využiť svoj pokojný a rozvážny prístup v rozhodnutiach, ktoré sú teraz dôležité a to už podpredsedovia iných strán dokážu v oveľa menšom rozsahu. Ak mu v tejto chvíli niekto autoritu uberá, sú to práve zbytočné výkriky od tých z vás, ktorí by ste mali byť profesionálne nadstranícki. Opozícia, tá si to len prečíta, zvolá si tlačovku a zopakuje to, čo si prečítala." 15:51 Organizátori protestov zdôrazňujú, že jediným riešením nemusia byť predčasné voľby, akceptovateľná je pre nich aj rekonštrukcia vlády, tá však musí byť dôveryhodná. Vidia šancu na to, že by takúto vládu mohol Peter Pellegrini zostaviť, posledná nominácia ale taká nebola. Kľúčová je pritom pozícia ministra vnútra. 15:45 Juraj Šeliga, jeden z organizátorov, zdôraznil, že je legitímnym právom občanov požadovať dôveryhodnú vládu. Povedal, že základné požiadavky organizátorov sú dve - vyšetrenie vraždy Jána a Martiny a nová dôveryhodná vláda. S nominantom na pozíciu ministra vnútra Jozefom Rážom nesúhlasili, nepovažujú ho za človeka, ktorý by mal v ľuďoch dôveryhodnosť obnoviť. 15:40 Kiska opäť zopakoval, prečo nevymenoval Pellegriniho vládu. "Je teraz na tejto vláde, aby sa pokúsila obnoviť dôveru ľudí v štát a dôveru ľudí v spravodlivosť," dodal. 15:37 Prezident Andrej Kiska predstúpil pred novinárov po tom, ako sa stretol s organizátormi protestov Za slušné Slovensko. "Chcem sa im poďakovať. Sledoval nás celý svet a videl pochody, ktoré boli slušné a kultivované. Ukázali sme, že Slovensko je slušnou krajinou. A za to patrí uznanie týmto mladým ľuďom, že to dokázali," povedal. 15:34 Krok prezidenta možno podľa Gábora Grendela z OĽaNO chápať aj tak, že Robert Kaliňák nemá mať dosah na riadenie štátu. "Už včera sme poukázali na to, že vzťah pána Ráža a pána Kaliňáka je priateľský," podotkol Grendel s tým, že to je dôvod, prečo sú podozrenia o jeho dôveryhodnosti. 15:10 Prezident sa stretol s organizátormi protestov Za slušné Slovensko. 15:03 Vyšetrovanie vraždy Jána Kuciaka a jeho partnerky naďalej intenzívne pokračuje, informovala agentúru SITA hovorkyňa Úradu špeciálnej prokuratúry Jana Tökölyová. Prvoradým podľa jej slov je zistenie a zaistenie dôkazov slúžiacich na objasnenie veci a potrestanie páchateľa. "Prezentovanie skutočností, ktoré sú orgánom činným v trestnom konaní známe, ako je dátum a čas úmrtia, počet striel, ktoré zasiahli obete a podobne, nie je možné vzhľadom na súčasný stav vyšetrovania, preto nebudeme uvádzať žiadne podrobnosti, aby sa zamedzilo zmareniu alebo sťaženiu objasnenia a vyšetrenia veci," povedala Tökölyová. Podľa okolností vyšetrovania trestnej veci bude podľa nej médiám v čase, keď to bude možné, poskytnutá informácia v rozsahu, ktorý nebude brániť ďalšiemu vyšetrovaniu. 15:00 Dnes o 18:00 sa v Bratislave uskutoční ďalší zo série Koncertov pre Jána a Martinu. Doteraz ich pripravoval tím festivalu Pohoda, tentoraz sa zapojí aj Jozef Lupták so svojím tímom z festivalu Konvergencie. V rozhovore pre SME Lupták prezradil, že pripravili koncert klasickej hudby, lebo tú mal novinár rád. Museli ho však presunúť na iné miesto, pretože cirkev nesúhlasila s programom v Dóme svätého Martina. Konať sa bude v Kostole Cirkvi bratskej na Cukrovej ulici v Bratislave. 14:45 Politologička Aneta Világi pre SME hovorí, že prezident sa rozhodol ísť do otvorenejšieho politického konfliktu s vládnou koalíciou. „Tým, že odmietol prvú nomináciu Petra Pellegriniho, posilnila sa jeho rola ako akéhosi kontrolóra. Možno si aj vládna koalícia uvedomí, že nie je automatické, že prezident musí akceptovať akýkoľvek návrh. Kiska evidentne nemá strach prevziať na seba politickú zodpovednosť, že on je ten, ktorý krízu neskončil." Dodáva, že toto rozhodnutie určite situáciu neupokojí, ale podľa nej nie je isté, že by ju upokojilo aj vymenovanie vlády navrhnutej Pellegrinim. Nemyslí si, že zo strany Kisku ide o uzurpáciu moci či prekročenie právomocí. 14:35 "Posledné, čo dnes potrebujeme, sú ďalšie nekonečné diskusie a podozrenia o tom, kto bol s kým na motorkách a oslavách narodenín alebo ďalšie špekulácie o personálnych prepojeniach. Ako hlava štátu to nepripustím, toto nie je cesta k obnoveniu dôvery. Ak má nová vláda záujem obnoviť dôveru ľudí v štát a upokojiť rozhorčenú verejnosť, musíme mať na jej obsadenie prísne nároky," hovoril prezident Andrej Kiska na svojej tlačovej konferencii na poludnie, keď oznámil, že vládu Petra Pellegriniho nevymenuje. Prečítajte si celý prejav. 14:28 "Slovensko si za päť dní pripomenie výročie výnimočnej udalosti, kedy sa ľudia vzopreli moci," pripomenul výročie sviečkovej manifestácie na úvod tlačovej konferencie líder OĽaNO Igor Matovič. Tvrdí, že sa opäť lámu dejiny. Fico si podľa neho už tri týždne robí z občanov žarty. Hovorí, že podobne ako komunisti v roku 1989, sa snažia výmenou bábok zalepiť ľuďom oči. 14:18 Smer zatiaľ stále na rozhodnutie Kisku verejne nezareagoval. 14:13 Jedným z dôvodov, prečo Andrej Kiska nesúhlasí s nomináciou Jozefa Ráža ml. na ministra vnútra, má byť jeho kamarátstvo s Robertom Kaliňákom. Ráž sa zúčastnil aj na oslave Kaliňákovej štyridsiatky.  Nasledujúca fotografia pochádza z webu pluska.sk, na vec upozornil po navrhnutí Ráža na ministra denník N. 14:05 Rozhodnutie prezidenta rešpektuje a oceňuje aj mimoparlamentné KDH. Informoval o tom Stano Župa z komunikačného oddelenia KDH. 13:51 Strana SaS rozumie tomu, že prezident odmietol vymenovať vládu, v ktorej má byť nástupcom Roberta Kaliňáka jeho kamarát. „Keď má byť vyšetrená dvojnásobná vražda novinára Jána Kuciaka a jeho snúbenice Martiny Kušnírovej, musia byť vyšetrené veci, o ktorých zavraždený novinár písal. Nevieme, ktorá z konkrétnych vecí, o ktorých písal, viedla k jeho zavraždeniu. Drvivá väčšina jeho článkov sa však týkala korupčných káuz, ktoré siahajú k ľuďom blízkym strane Smer. Pokiaľ nepríde k dôslednému a spravodlivému vyšetreniu všetkého, o čom písal, nedozvieme sa, kto je za dvojnásobnou úkladnou vraždou,“ uvádza sa v stanovisku Richarda Sulíka. 13:40 Predseda hnutia Sme rodina Boris Kollár nepozná presne dôvody, pre ktoré Kiskovi prekáža nominácia Jozefa Ráža ml., ale prezidentovo rozhodnutie podľa neho treba rešpektovať. Nevidí problém v tom, že sa riešenie situácie posúva o dva či tri dni. Problém by bol, ak by sa to naťahovalo. Za najsprávnejšie a najférovejšie riešenie vládnej krízy považuje naďalej predčasné voľby. Odmieta však tvrdenia koalície, že sa opozícia "trasie k válovu". "Tu nejde o opozíciu a koalíciu, ale o ľudí. A k ľuďom by sme sa mali správať zodpovedne. V tejto vybičovanej atmosfére je najtransparentnejšie nechať rozhodnutie na ľudí," vysvetlil Kollár. 13:30 Organizátori protestov Za slušné Slovensko ohlásili nový protest. „Pán Pelegrini v pondelok predložil problematické nominácie, ktorým verejnosť po udalostiach a zisteniach Jána Kuciaka nedôveruje. Nedokážeme sa s nimi stotožniť,“ napísali v spoločnom vyhlásení organizátori Katarína Nagy Pazmány, Peter Nagy, Karolína Farská, Juraj Šeliga, Veronika Bruncková, Tatiana Sedláková, Jakub Kratochvíl. Zhromaždenie „Postavme sa za slušné Slovensko“ bude znovu tento piatok na Námestí SNP v Bratislave o 17:00 hod. Zhromaždenia v ďalších mestách sú pripravené a ohlásia ich čoskoro. 13:26 Podľa sociológa Michala Vašečku môžu mať v súčasnosti aj odborníci problém s tým, aby boli nominovaní stranou Smer-SD.  Ako uviedol pre SITA, očakáva, že Smer nebude tak rýchlo vedieť zareagovať s dostatočne kvalitnými nomináciami. Podľa jeho slov už predošlé mená, s ktorými prišiel Peter Pellegrini za prezidentom Andrejom Kiskom, naznačovali nedostatok kvalitných ľudí vo vnútri strany. "Predpokladám, že strana Smer zareaguje voči prezidentovi trošku ostrejšie, čo môžu naznačovať reakcie jednotlivých predstaviteľov strany. Prezident Kiska sa rozhodol v rámci ústavných možností, ktoré má. Teraz zrejme Smer nebude schopný zareagovať tak rýchlo, ako tomu bolo pred pár dňami, pretože tá rýchlosť bola aj na slovenské pomery naozaj mimoriadna," povedal Vašečka. 13:16 Kiska sa nadýchol k odvážnemu výkonu a to je ešte mierne slovo. Odmietnuť vymenovať vládu s jasne deklarovanou parlamentnou väčšinou je precedens, aký sme na Slovensku ešte nevideli. (...) Kiska sa spolieha, že politický rozmer, teda defenzíva koalície a hnev ulice, prevážia nad ústavnoprávnymi pochybnosťami. Rukolapne, že keď proti koalícii každý týždeň kričí dobrých stotisíc ľudí, Smer si nedovolí prehlbovať konflikt s prezidentom, Ficogrini uváži svoju spoločenskú zodpovednosť, ustúpi a prinesie meno človeka, s ktorým sa Robert Kaliňák nikdy neodfotil. Teraz by bolo najlepšie, keby sa to tak naozaj skončilo.  Píše v komentári Peter Tkačenko. 13:10 Béla Bugár informoval, že popoludní zasadne koaličná rada. Dodal však, že nevie, či už dnes prídu s partnermi k nejakému riešeniu. "Keď k tomu dôjde, budeme o tom informovať," povedal. 13:03 Krajská šéfka Smeru nominovaná na ministerku kultúry Ľubica Laššáková rešpektuje prezidentovo rozhodnutie. "Verejnosť to tak trošku aj čakala, nie som z toho smutná. Akceptujem to," uvieda Laššáková pre TASR s tým, že nevie teraz odhadnúť, či bude aj pri druhom pokuse zostaviť vládu navrhnutá za ministerku kultúry. "Rozhodnutie prezidenta Kisku je také čerstvé, že sme o tom ešte nevraveli. V tejto veci by som nešpekulovala," dodala. 13:00 Prezident Kiska sa postavil jasne na stranu občanov a dal najavo, že vlády Roberta Fica by mali skončiť, povedala podpredsedníčka SaS Jana Kiššová. "Vo výnimočnej situácii sa zachoval výnimočne," odkázala. V súvislosti s nomináciou Jozefa Ráža ml. do funkcie ministra vnútra, s ktorou má Kiska problém, dodala, že je dôkazom personálnej vyprázdnenosti strany. 12:51 Nateraz platí, že pri moci ostáva doterajšia vláda v zložení, v ktorom je napríklad aj Robert Kaliňák, ktorý svoju demisiu nikdy ani nepodal. Zároveň by mal prísť Pellegrini za Kiskom s novými návrhmi, hoci na to nemá žiadny termín, do ktorého by tak musel spraviť. Prezident koná spôsobom, aký mu neprináleží. Ak by Kiska opäť nebol spokojný s ponúkanými menami a koalícii Smer, SNS a Most-Híd by návrhy neodobril, mohol by postaviť vládu aj sám. Šlo by teda o úradnícku vládu, hoci priamo tento názov podľa Bárányho slovenská Ústava nepozná. V princípe by však platilo, že ministrov by si vybral Kiska sám a takto zložený kabinet by sa uchádzal o dôveru parlamentu. Ak by ju nedostal, mohol by vládnuť napriek tomu. Vtedy by išlo o akúsi úradnícku vládu v demisii. "Mala by obmedzenú pôsobnosť a bola by zároveň pod kontrolou prezidenta," hovorí Bárány. Znamená to, že závažné opatrenia by nemohla prijímať a na iné by zasa potrebovala pred prerokovaním predošlý súhlas prezidenta. Ide o podobný princíp ako platí v Česku, avšak na Slovensku môže byť takáto podoba vlády pri moci neobmedzené obdobie, napríklad aj dva roky, ktoré ostávajú do riadnych volieb. Naopak, v Česku môže taký kabinet vládnuť len v časovo obmedzenom období. 12:47 Bývalý podpredseda Ústavného súdu Eduard Bárány, ktorý je poradcom Roberta Fica pre spravodlivosť, označuje Kiskovo rozhodnutie za vedomé porušovanie ústavy. Hovorí, že prezident musí vymenovať vládu v zložení, v akom ju navrhol Peter Pellegrini poverený jej zostavením. "Prezident teda koná spôsobom, aký mu neprináleží," povedal Bárány pre SME. Vládne strany podľa neho majú možnosť obrátiť sa v tejto veci na Ústavný súd so sťažnosťou, hoci tú nepredpokladá. "Vzhľadom na časové horizonty, v ktorých Ústavný súd rozhoduje, je to neúčinný nápravný prostriedok. Na rozhodnutie by sa totiž čakalo zrejme niekoľko mesiacov," dodáva právnik. 12:45 Bugár v diskusii v rádiu Aktual nevedel povedať, s čím strana príde na rokovania s koaličnými partnermi. Povedal len, že to budú ťažké rokovania. Reagoval tým na vyjadrenia podpredsedu SNS Jaroslava Pašku, že by Smer mohol ísť do predčasných volieb. Zároveň odmietol tvrdenie, že Most-Híd zradil voličov a poukázal na to, že strana má aj po voľbách v prieskumoch nad päť percent. 12:41 Podpredseda SNS Jaroslav Paška tvrdí, že Peter Pellegrini bude mať pri výbere nových kandidátov na ministrov ťažkú úlohu, lebo nároky prezidenta Andreja Kisku je dosť ťažké naplniť. Podľa neho je možné, že Smer sa rozhodne ísť cestou predčasných volieb. 12:36 "Ak prepožičiame dôveru Ficovi, že tento návrh nebol úškrn, akási pomsta – nechceli ste mňa a Kaliňáka, nech sa páči vaša nová vláda – vychádza smutná realita: kvalitnejších ľudí táto strana nenašla. "Je naozaj možné, že odborníci s integritou, ľudia ktorí nemôžu byť spájaní s Kaliňákom alebo so smeráckou mentalitou, jednoducho nechcú byť súčasťou tejto mocenskej jazdy." Píše šéfredaktorka SME Beata Balogová. 12:33 Strany by podľa Bugára nemali rokovať o predčasných voľbách, reagoval na Kiskovo rozhodnutie Béla Bugár v rádiu Aktual.  Dodal, že ho rozhodnutie prezidenta prekvapilo. „Potrebujeme stabilnú vládu a stabilný štát, keď sa bude rozhodovať o budúcnosti krajiny v rámci Európy." 12:25 "Samozrejme, plne rešpektujem rozhodnutie a názor pána prezidenta," povedal Jozef Ráž mladší, nominant na pozíciu ministra vnútra, ktorý sa Kiskovi nepozdával a uviedol ho ako dôvod, prečo vládu nevymenuje. 12:17 Šéf SNS a predseda parlamentu Andrej Danko berie na vedomie a rešpektuje rozhodnutie prezidenta Kisku. Ako povedal pre SITA, chce sa stretnúť s Pellegrinim a následne sa vyjadrí detailnejšie. Predseda Mosta-Hídu Béla Bugár aj podpredseda parlamentu Andrej Hrnčiar skladajú telefóny. 12:13 Líder OĽaNO Igor Matovič v stanovisku zaslanom SME ocenil, že Kiska sa dôrazne zasadzuje za obnovu dôveru ľudí v štát. "Mohol skloniť hlavu, ale rozhodol sa naďalej stáť na strane ľudí túžiacich po slušnom Slovensku. Po Slovensku bez mafie previazanej s kľúčovými predstaviteľmi vládnych strán. Po Slovensku, kde budeme môcť radi žiť." 12:10 Podpredseda poslaneckého klubu Smeru Miroslav Číž na rozhodnutie prezidenta reagoval, že je sám zvedavý na reakciu užšieho vedenia strany. „Doteraz som si myslel, že dôveru vláde vyslovuje parlament,“ povedal Číž. „Slovensko sa týmto zmenilo na prezidentskú republiku,“ dodal. 12:04 "Keby som mohol ja osobne poradiť pánovi Pellegrinimu, odporučil by som mu, aby požiadal pána prezidenta, koho si predstavuje," hovorí podpredseda SNS Anton Hrnko. Upozornil, že je to jeho osobný názor, nie stanovisko SNS. "Mám na starosti aj bezpečnostnú situáciu a nejaké naťahovanie sa o to, kto má väčšie.... šnúrky, momentálne nie je na mieste, lebo situácia je kritická." Nomináciu Ráža odmietol komentovať s tým, že už je to aj tak minulosť. 12:00 Gábor Gál, ktorého Most navrhol na post ministra spravodlivosti, sa zatiaľ nevie k prezidentovmu stanovisku vyjadriť. Je na cestách, musí si to najskôr pozrieť. 11:58 Kiska poveril Pellegriniho, aby mu do piatku navrhol novú zostavu nominantov na členov vlády. 11:45 Prezident Andrej Kiska oznámil, že nevymenuje vládu v zložení, v akom ju navrhol dezignovaný premiér Peter Pellegrini.  Ako dôvod Kiska uviedol nomináciu Jozefa Ráža ml. na post ministra vnútra s tým, že na tejto pozícii musí byť človek, ktorý zaručí nezávislosť vyšetrovania vraždy novinára Jána Kuciaka a Martiny Kušnírovej.


Slovensko a Česko zostávajú lídrami vo výrobe áut na obyvateľa

Slovensko patrí prvé miesto s produkciou 192 áut na tisíc obyvateľov, Česku druhé.

BRATISLAVA. Slovensko a Česká republika si aj v roku 2016 udržali svoju pozíciu svetových automobilových veľmocí. Produkcia áut na Slovensku viac-menej stagnovala, v Česku sa zvýšila o 8,3 % a obe krajiny tak stále kraľujú rebríčku výroby áut v prepočte na obyvateľa. Slovensko patrí prvé miesto s produkciou 192 áut na 1000 obyvateľov, Česko druhé pri počte 128 áut. Vo svojej najnovšej analýze na to upozornila UniCredit Bank. V rebríčku produkcie áut v absolútnom vyjadrení patrí Česku s výrobou viac ako 1,3 milióna áut ročne 15. pozícia a krajina tvorí 1,4-% podiel na svetovej produkcii. Slovensko je na 20. mieste s produkciou tesne nad 1 miliónom áut ročne, čo predstavuje podiel 1,1 %. V najbližších rokoch by pritom podľa analytika banky Ľubomíra Koršňáka produkcia áut v oboch krajinách mohla ďalej rásť. "Na Slovensku by sa skokovo mala zvýšiť najmä v rokoch 2018 až 2019 po spustení produkcie v závode v poradí už štvrtej automobilky v krajine (Jaguar Land Rover v Nitre). Po roku 2018 by počet áut vyrobených na Slovensku mal úspešne atakovať 1,25 milióna áut ročne," predpovedá. V Česku by podľa neho produkcia mohla ďalej silne rásť aj v tomto roku, po spustení výroby nového modelového radu v tradičnej českej automobilke - Škode. Jej vstup do aktuálne v Európe veľmi žiadaného segmentu SUV by sa pritom ešte viac ako na číslach počtu vyrobených áut mohol prejaviť na pridanej hodnote automobilky, myslí si analytik. Z analýzy vyplýva, že približne polovica áut vo svete sa v minulom roku vyrobila na ázijskom kontinente. Zostávajúcu polovicu si približne rovným dielom medzi seba delia Európa a Amerika. Zo svetového pohľadu len zanedbateľnú produkciu vykazujú Afrika a Oceánia vrátane Austrálie. Takmer každé tretie auto na svete sa už vyrobí v Číne (29,6 %). Produkcia áut v najľudnatejšej krajine sveta totiž aj vlani dynamicky rástla, medziročne sa zvýšila o 14,5 %. Rastúca výroba v Číne podľa Koršňáka odzrkadľuje najmä silnejúci domáci dopyt - predaje áut tam stúpli o 13,7 %. Ročná produkcia a predaje áut v Číne sú pritom takmer identické, keď výroba len nepatrne, o 0,3 %, prevyšuje predaje. Prvú trojicu najväčších svetových výrobcov áut dopĺňajú USA a Japonsko, odkiaľ pochádza približne každé desiate vyrobené auto na svete. Najväčším európskym výrobcom áut je stále neohrozene Nemecko s približne 6-% podielom na svetovej produkcii. V Európskej únii ako celku sa pritom vyrobí takmer 20 % celosvetovej produkcie osobných a ľahkých úžitkových áut, čo by úniu radilo na druhé miesto za Čínu. Dopyt po nových autách vo svete v uplynulom roku opäť rástol, celosvetové predaje osobných a ľahkých úžitkových áut sa zvýšili o 4,7 %. Podobný rast, o 4,5 %, si pripísala aj svetová produkcia áut. Na tisíc obyvateľov sveta sa podľa analýzy vyrobilo a predalo približne 14 nových áut. "Slovensko s minuloročnými predajmi osobných a ľahkých úžitkových áut na úrovni 18,5 auta na 1000 obyvateľov a Česko s predajmi až 27,6 na 1000 obyvateľov tak vykazujú z globálneho pohľadu nielen nadpriemernú produkciu, ale aj predaje áut," zhodnotil analytik.


Lubyová avizovala predloženie reformy školstva na najbližšie dni

BRATISLAVA. Reformu školstva by mohla ministerka Martina Lubyová (nom. SNS) predložiť už v najbližších dňoch. "S veľkou snahou dopracovávame program, máme ho v štádiu, že ho vieme predložiť do medzirezortného pripomienkového konania. Sme pripravení, môžeme ju predložiť aj tento týždeň, ešte sme si to chceli dodiskutovať s tromi pracovnými skupinami," povedala Lubyová v diskusii TA3 V politike. Ministerka zdôraznila, že hoci sa spustenie reformy odsúvalo, neznamená to, že rezort žiadne zmeny nerobil. Poukázala aj na snahu opäť zvýšiť platy učiteľom. Vyšších nástupných platov by sa mohli dočkať aj začínajúci učitelia. Mohli by im stúpnuť podľa Lubyovej o možno 200 eur. Aj vyššími platmi by chcela ministerka dostať do škôl viac mladých učiteľov. "Treba zatraktívniť nástupný plat začínajúcich učiteľov. Chceme zvýšiť tento plat skokovo," povedala v relácii. Platy by mohli stúpnuť na sumu okolo 800 eur. Rokujú o tom. "Minister financií (Peter Kažimír, pozn. TASR) má eminentný záujem, aby boli platy mladým učiteľom zvýšené," uviedla. Ministerka si myslí, že finančné prostriedky sa podarí vyčleniť. Šéfka rezortu volá tiež po zlepšení postavenia učiteľov v spoločnosti. "Postavenie učiteľov treba zlepšovať. Dnes nemajú také postavenie, ako by si zaslúžili," poznamenala s tým, že sa usiluje aj o ďalšie zvýšenie platov učiteľov. Súčasné pomery však nepovažuje za tragické, poukázala, že priemerný plat učiteľa je vyše 1100 eur. Pripomína, že učitelia patria do skupiny, ktorej sa za posledné roky najviac platy zvyšovali. Ministerka tiež pripustila, že profesná komora učiteľov vzniknúť nemusí, ak sa ukáže, že organizácie ju nechcú. "Predĺžila som čas na prípravu tohto zákona, aby sme si to stihli vydiskutovať. Ak dôjdeme k spoločnému záveru, že organizácie nestoja o túto komoru, tak to môžeme zo zákona vypustiť. Nemá cenu ju nasilu pretláčať," uviedla Lubyová. Dnes podľa nej vyrastajú organizácie, ktoré sa snažia politizovať a nemajú záujem rokovať. "Nedá sa s nimi komunikovať, sú to organizácie, ktoré idú do ulíc skôr, ako by rokovali. My nemáme kapacitu na to, aby sme rokovali so stovkami organizácií. Je tu snaha, aby to, čo si vedia samoregulovať, aby si vedeli riadiť sami," vysvetlila. Lubyová hovorila aj o účasti študentov na pochodoch Za slušné Slovensko. "Akademická spoločnosť nemôže byť obmedzovaná. Mladí ľudia majú plné právo na vyjadrenie svojich postojov," uviedla s tým, že právo na vyjadrenie názoru rešpektuje. Opatrnejšia by bola v prípade účasti 15-ročných študentov. "Treba zvažovať, či sú 15-ročné deti dostatočne politicky zorientované. Ale plne rešpektujeme právo na vyjadrenie názoru. Dialóg je dôležitý," doplnila.


Rakúsko predĺžilo kontroly na hraniciach s Maďarskom a Slovinskom

Kontroly zdôvodňujú vysokým počtom nelegálnych migrantov.

VIEDEŇ. Rakúsko predĺžilo kontroly na štátnych hraniciach s Maďarskom a Slovinskom najmenej do novembra. Informoval o tom v nedeľu webový portál verejnoprávneho rozhlasu a televízie ORF. Minister vnútra Herbert Kickl zo Slobodnej strany Rakúska (FPÖ) predložil v sobotu Európskej komisii list, v ktorom sa uvádza, že kontroly, ktoré mali pôvodne platiť do 12. mája, sa predĺžia o ďalší polrok. Hraničné kontroly v rámci schengenskému priestoru v skutočnosti nie sú vôbec nutné, pripomína ORF. Rakúsko i Nemecko ich však v septembri 2015 znovu zaviedli, a to v dôsledku vysokého počtu žiadateľov o azyl. Hoci odvtedy ich počet klesol z vyše 88.000 na približne 13-tisíc, Rakúsko svoje hranice kontroluje i naďalej. Minister Kickl predĺženie kontrol na hraniciach zdôvodňuje i v súčasnosti vysokým počtom nelegálnych migrantov. Okrem toho podľa jeho slov je v celej Európskej únii prítomná "latentná hrozba terorizmu", pretože hrozí, že po porážke Islamského štátu (IS) sa do Európy vrátia zahraniční bojovníci zo Sýrie a Iraku. Kickl aj naďalej počíta s rastúcim počtom zadržaných ľudí pozdĺž balkánskej cesty. Minister zdôraznil, že na predĺžení kontrol na hraniciach sa dohodla koalícia. "Ak by sme teraz nezaviedli ďalšie hraničné kontroly, bol by to úplne nesprávny signál," vyhlásil.


Brexit bez dohody tvrdo zasiahne východ Európy a Turecko

LONDÝN. Odchod Británie z Európskej únie (EÚ) bez dohody a prechodného obdobia tvrdo zasiahne obchod v mnohých rozvíjajúcich sa ekonomikách vo východnej Európe, ako aj v susednom Turecku. Uviedla to v piatok Európska banka pre obnovu a rozvoj (EBOR). EBOR, ktorá každoročne napumpuje miliardy eur do východnej Európy a Turecka, odhaduje, že 6,8 % kombinovaného vývozu z regiónu zasiahne prípadné narušenie obchodných väzieb s Britániou. Brexit bez dohody pocítia najviac Cyprus, Turecko a Poľsko. Britský trh sa podieľa na ich celkovom vývoze v rozsahu od 7,9 až do 9,1 %. V absolútnom vyjadrení by tak Turecko, a tiež Poľsko, čelili najväčšiemu riziku narušenia obchodu. V roku 2015 totiž ich vývoz do Británie dosiahol približne 12 miliárd USD (10,70 miliardy eur), uviedla EBOR vo svojej správe. Diplomati Európskej únie (EÚ) sa domnievajú, že pravdepodobnosť odchodu Británia z bloku bez dohody je vysoká. Ak premiérka Theresa Mayová zvládne tento týždeň presadiť svoju dohodu o brexite v parlamente, Spojené kráľovstvo opustí EÚ 22. mája a začne sa prechodné obdobie. Britskí politici však dohodu už dvakrát odmietli, a ak ju odmietnu aj do tretice, hrozí brexit bez dohody. Británia mala pôvodne EÚ oficiálne opustiť 29. marca. Mayová však minulý týždeň na summite v Bruseli dosiahla odklad brexitu do 12. apríla. Brexit bez dohody zasiahne export nielen priamo, ale aj nepriamo, prostredníctvom vzájomne prepojeného reťazca dodávateľov v Európe. EBOR ako príklad uviedla export automobilových komponentov zo Slovenska do Nemecka, kde sa montujú a finálny výrobok smeruje do Británie. Na záver ale banka dodala, že celkový objem obchodu, ktorý ovplyvní neriadený brexit, bude relatívne malý. V roku 2015 totiž priemere predstavoval len 0,9 % z celkovej produkcie krajín EBOR.


Estónska prezidentka na mesiac presídli svoj úrad do etnicky ruského mesta

TALLINN. Estónska prezidentka Kersti Kaljulaidová vyhlásila, že dodrží svoj predvolebný sľub a presťahuje svoj úrad z hlavného mesta Tallinn do etnicky ruského, pohraničného mesta Narva. Stane sa tak však iba na obdobie jedného mesiaca počas budúceho roku, informovala v stredu agentúra DPA. Kaljulaidová chce takisto zdôrazniť, že v uvedenom meste je i etnická estónska komunita, a poukázať na význam mesta pre celú krajinu. Narva je so svojimi 60-tisícmi obyvateľmi tretím najväčším mestom v tejto pobaltskej republike, ktorá je členským štátom EÚ i NATO. Vyše 90 percent obyvateľov mesta predstavujú etnickí Rusi. Dvadsaťpäť rokov po tom, ako Estónsko získalo nezávislosť od bývalého Sovietskeho zväzu, však integrácia Rusov postupuje veľmi pomaly a mnohí z nich sa cítia vládou v Tallinne zabudnutí. Kaljulaidová dodala, že svoj úrad dočasne premiestni do Narvy po tom, ako sa tam dokončí výstavba divadelného strediska. Jeho otvorenie je naplánované na november 2018. Rusi tvoria štvrtinu z 1,3 milióna obyvateľov Estónska.


Špitálsku sľubujú dokončiť do polovice novembra

Zastávka plánovaná pred ministerstvom práce sa môže vrátiť pred dva levy. S jej ponechaním súhlasí aj dopravný analytik.

STARÉ MESTO. Keď sa 1. augusta začala rekonštrukcia na električkovej trati na Špitálskej ulici, dopravný podnik sľuboval dokončenie prác za viac ako tri milióny eur do konca októbra. Nestalo sa. Po sťažnosti ministerstva dopravy, podľa ktorého rekonštrukcia nebola povolená v súlade so zákonom, práce v septembri na dva týždne prerušili. Hlavným problémom bola nová zastávka takzvaného viedenského typu smerom do centra pred ministerstvom práce a sociálnych vecí. Od tohto plánu preto dopravný podnik upustil a obnovil práce 26. septembra. Dokončenie prisľúbil dva týždne po pôvodnom termíne. „Všetky práce na oprave električkovej pokračujú tak, že predpoklad ukončenia je približne do polovice novembra 2017,“ povedala Adriana Volfová, hovorkyňa Dopravného podniku Bratislava. Tvrdí to aj napriek tomu, že prejazd križovatkou Mickiewiczova - Špitálska ulica je od 16. októbra uzavretý. „DPB urobí všetko pre to, aby sa v termíne približne do polovice novembra 2017, ukončili práce aj v tomto úseku a umožnil sa prejazd individuálnej dopravy,“ ozrejmila Volfová. Samotná rekonštrukcia električkovej trate od Kamenného námestia za križovatku Mickiewiczova - Americké námestie - Špitálska sa skladá zo zabudovania antivibračných a protihlukových opatrení, obnovy koľajového zvršku dvojkoľajovej trate a z obnovy zastávok. Zastávka Mariánska smerom z mesta ostáva na pôvodnom mieste. Bude len upravená podľa súčasných noriem, predĺžená a rozšírená. Pribudnú bezbariérové priechody, prístrešok, informačná elektronická tabuľa a automat na cestovné lístky. Zastávku oproti dvom levom mali zrušiť a nahradiť novou zastávkou tzv. viedenského typu pred ministerstvom práce a sociálnych vecí. Po protestoch obyvateľov domu na Špitálskej 33, ktorým by jej vybudovanie skomplikovalo vjazd do vnútrobloku, sa od tohto zámeru upustilo. 1. augusta – začiatok prác, 11. septembra – dočasné pozastavenie prác, 26. septembra – obnova prác na trati, 31. októbra – pôvodný termín dokončenia, 15. novembra – aktuálne plánované dokončenie rekonštrukcie. „Pôvodný návrh premiestnenia zastávky spred Krajského riaditeľstva Policajného zboru bol vyvolaný lepšou dopravnou obslužnosťou – rovnomernosťou medzi za sebou nasledujúcimi zastávkami. Zastávka v pôvodnej polohe neumožňuje jej predĺženie na účasný štandard električkových zastávok v Bratislave v dĺžke dvoch električkových súprav,“ ozrejmila Volfová. Zároveň v jej začiatočnom mieste existuje kolízne miesto s automobilovou dopravou. "DPB rieši možnosť vhodnejšieho umiestnenia zastávky, nevylučuje ani ponechanie zastávky Mariánska v smere na Kamenné námestie na pôvodnom mieste," povedala Volfová. Kde zastávka nakoniec bude, oznámi DPB až po rozhodnutí správnych orgánov. Cestujúci budú mať zatiaľ k dispozícii zastávky len na Americkom a Kamennom námestí. Ak pôjde o klasickú zastávku, jej povolenie je v kompetencii BSK ako špeciálneho stavebného úradu pre stavby mestských dráh. Rozhodovanie o zastávkach viedenského typu je v kompetencii magistrátu, pretože zasahujú do ciest prvej triedy, ozrejmila hovorkyňa BSK Lucia Forman. Dopravný analytik Jozef Drahovský súhlasí s ponechaním zastávky na pôvodnom mieste. „Pôvodné riešenie bolo bezpečné pre chodcov aj ostatných účastníkov cestnej premávky. Nebol dôvod na jeho zrušenie,“ povedal Drahovský. Podľa dopravného analytika hlavnou zásadou pri navrhovaní električkovej zastávky je umiestniť ju tam, kde ju cestujúci budú efektívne využívať. Druhou zásadou je plynulosť dopravy a bezpečnosť pre chodcov a ostatných účastníkov cestnej premávky. Z tohto hľadiska Drahovský pokladá pôvodný návrh vybudovať novú zastávku pred ministerstvom práce a sociálnych vecí ako nevhodný. „To, čo sa naprojektovalo na Špitálskej ulici, kde je pomerne vysoká intenzita električkovej aj automobilovej dopravy vrátane zásobovania a výjazdov z okolitých dvorov, sa nedá nazvať inak ako cielený hazard so životom chodcov. Domnievam sa, že niekto tlačil na projektantov tak, aby naprojektovali niečo, čo by čo najviac obmedzilo automobily aj za cenu ohrozenia životov chodcov,“ ozrejmil Drahovský. Podľa Drahovského išlo o podobne hazardérsky projekt, aký je na električkovej zastávke pri Blumentáli.


Juncker a Pellegrini v Bruseli slávnostne inaugurovali Európsky orgán práce

Premiér v rozhovore pre médiá upozornil na dva zásadné momenty.

BRUSEL. Európsky orgán práce (ELA) sa stal realitou. A v rekordnom čase. Uviedol to predseda Európskej komisie (EK) Jean-Claude Juncker v stredu večer v Bruseli na úvod slávnostnej inaugurácie novej európskej agentúry. Logo agentúry ELA odhalil spolu so slovenským premiérom Petrom Pellegrinim (Smer). Juncker pripomenul, že keď pred dvoma rokmi navrhol zriadenie novej agentúry, tak to bolo aj preto, že v EÚ nastala citeľná potreba zaistiť spravodlivé, účinné a vymáhateľné pravidlá Únie v oblasti práce a naplniť heslo "rovnakú plácu za rovnakú prácu na rovnakom mieste". Ocenil, že jedným zo základných prvkov politiky budúcej exekutívy EÚ bude sociálny pilier, a poprial agentúre so sídlom v Bratislave, ako aj správnej rade ELA, veľa úspechov. "Bolo to najlepšie rozhodnutie a druhé najlepšie bolo poskytnúť sídlo tejto agentúry Bratislave," poznamenal Pellegrini pred Junckerom v závere svojho prejavu. Premiér v rozhovore pre médiá upozornil na dva zásadné momenty - že SR po prvý raz od svojho vstupu do Únie získala sídlo významnej agentúry a že Slovensko, ktoré vždy vo svojej politike hľadalo sociálny rozmer, bude hostiť orgán, ktorý sa bude zaoberať pracovným právom, pohybom pracovnej sily v EÚ. Vyjadril nádej, že do hlavného mesta SR príde veľa nových zamestnancov z Európy a z celého sveta. "Som hrdý, že v najbližších dňoch začne táto agentúra riadne fungovať a už o niekoľko mesiacov ju privítame v priestoroch v Bratislave a budeme hrdou adresou jednej z európskych agentúr," dodal premiér. Európsky orgán práce nie je zbytočnou agentúrou Európskej únie. Slovenský premiér Peter Pellegrini (Smer) na to upozornil v rozhovore pre TASR. Agentúra, ktorá bude sídliť v Bratislave, by mala začať naplno fungovať až v decembri tohto roka, avšak európske odborové centrály už teraz upozorňujú na mnohé prípady, ktoré bude treba riešiť. Európska konfederácie odborových zväzov (ETUC) spolu s Európskou federáciou stavebných a drevárskych pracovníkov (EFBWW) v utorok upozornili, že na Európsky orgán práce už teraz čakajú prvé prípady sporov medzi zamestnancami a zamestnávateľmi, ktoré treba čo najrýchlejšie riešiť. Jeden z prípadov "vykorisťovania" vyslaných pracovníkov sa týka aj desiatok slovenských zamestnancov pracujúcich v Nemecku. "Práve takéto veľké množstvo prípadov naznačuje, že tá agentúra nie je len nejaký výmysel, ale agentúra, ktorá má reálne úlohy, ktoré treba riešiť," skonštatoval Pellegrini. Slovenský eurokomisár Maroš Šefčovič upozornil, že v minulých rokoch bolo veľa debát o dodržiavaní sociálnych štandardov v krajinách EÚ. Nedávno to bol aj prípad slovenských opatrovateliek v Rakúsku, ktoré zaviedlo nový zákon, "diskriminačný" v optike Bruselu. "Takýchto tém bolo oveľa viac. Vieme, ako ťažko sa rokovalo o štandardoch pre vodičov nákladných áut, a je mnoho problémov, ktoré prináša to, že ľudia chcú pracovať na celom trhu práce EÚ, pričom nie všade sa pravidlá dodržiavajú," opísal situáciu. Šefčovič víta skutočnosť, že práve v "novej členskej krajine" EÚ bude pôsobiť agentúra, ktorá bude dozerať na to, aby sa vytvárali férové pracovné podmienky pre ľudí, kdekoľvek v Únii pracujú. "Som rád, že sa podarilo dosiahnuť umiestnenie agentúry ELA do Bratislavy, bol to neľahký diplomatický boj," pripomenul úsilie, ktoré získaniu sídla ELA predchádzalo. Na slávnostnom ceremoniáli na pôde Európskej komisie sa za slovenskú stranu zúčastnil aj minister práce SR Ján Richter (Smer-SD), prítomní boli tiež podpredseda EK Valdis Dombrovskis, eurokomisárka pre zamestnanosť a sociálne záležitosti Marianne Thyssenová a jej nástupca vo funkcii Nicolas Schmit. Odhaleniu loga agentúry ELA asistovala aj správna rada agentúry, ktorá sa prvýkrát stretla v stredu a vo štvrtok ju v Bruseli čaká prvé pracovné zasadnutie.


Stúpenec protivládneho hnutia Hongkongu pobodal pročínskeho poslanca

Polícia páchateľa, ktorý sa najprv vydával za fanúšika poslanca, zatkla.

HONGKONG. Stúpenec protivládneho hnutia v Hongkongu pobodal a zranil pročínskeho poslanca, ktorý si v stredu robil kampaň pred miestnymi voľbami. Informovala o tom polícia. Ide o ďalšiu eskaláciu násilia počas päťmesačných protestov požadujúcich politické reformy na poloautónomnom území nárokovanom Čínou. Vláda útok proti Juniusovi Hoovi odsúdila a uviedla, že polícia páchateľa, ktorý sa vydával za fanúšika, zatkla. Poslanca, jeho asistenta aj útočníka previezli do nemocnice. Ho po ošetrení novinárom povedal, že po útoku mu ostala malá dva centimetre hlboká rana. Ho je kontroverznou postavou na politickej scéne Hongkongu. Vyvolal rozsiahlu kritiku, keď ho bolo vidieť podávať si ruku so skupinou mužov v bielych tričkách s údajným prepojením na zločinecké gangy známe ako triády. Mužov v bielych tričkách neskôr zachytila kamera na videu, keď 21. júla útočili na protestujúcich a pasažierov na železničnej stanici mestskej hromadnej dopravy v hongkonskej časti Jüan-lang (Yuen Long). Útok si vyžiadal 45 zranených. Ho poprel akékoľvek prepojenie s triádami a mužmi zachytenými na videách. K útoku na Hoa došlo v čase, keď Hongkong - bývalá britská kolónia a súčasné poloautonómne čínske územia - zažíva už päť mesiacov politické nepokoje a protesty proti silnejúcemu vplyvu Pekingu. Ho je prvým propekinským zákonodarcom, ktorý sa stal terčom útoku počas práve prebiehajúcej kampane pred voľbami obvodných mestských rád. Prodemokratickí kandidáti a oficiálni predstavitelia sa však v minulosti terčom útokov stávali.


Utečenecká kríza Rohingov môže podporiť snahy teroristov o expanziu v Ázii

Mjanmarská líderka Su Ťij požiada ázijské krajiny o pomoc s krízou Rohingov.

CANBERRA. Mjanmarskú líderku Aun Schan Su Ťij privítali v pondelok v austrálskom parlamente, kde oficiálne začala svoju štátnu návštevu krajiny, ktorá vyvolala protesty v súvislosti s jej nejasnou reakciou na zákroky mjanmarskej armády voči moslimským Rohingom. Informovala o tom agentúra AP. Laureátka Nobelovej ceny mieru dorazila cez víkend do Sydney na summit lídrov Združenia krajín juhovýchodnej Ázie (ASEAN) a Austrálie. Austrálsky premiér Malcolm Turnbull v nedeľu povedal, že Su Ťij účastníkov požiadala o humanitárnu pomoc pri riešení zmienenej krízy. Malajzijský premiér Najib Razak na summite vyhlásil, že utečenecká kríza nie je už len domácou záležitosťou Mjanmarska, pretože unikajúci Rohingovia by sa mohli byť cieľmi radikalizácie zo strany teroristov. Z prevažne budhistického Mjanmarska utieklo od konca augusta minulého roka do Bangladéša približne 700.000 Rohingov v dôsledku rozsiahlych operácií armády, oficiálne zameraných proti povstalcom útočiacim na bezpečnostné sily. Mjanmarsko neustále popiera, že by jeho bezpečnostné sily útočili na civilistov v Jakchainskom štáte na západe krajiny. Su Ťij reagovala na zahraničnú kritiku nahnevane. Tvrdenia mjanmarských činiteľov sa však zdajú čoraz chabejšie, keď rôzne organizácie zozbierali mnoho hrozivých výpovedí od utečencov i satelitné zábery a ďalšie dôkazy o zničení dedín Rohingov. Su Ťij bola v domácom väzení takmer 15 rokov pred tým, ako ju v roku 2010 prepustili. Canberru naposledy navštívila v roku 2013 počas päťdňovej cesty do Austrálie, ešte predtým, ako jej doma vojenské vedenie povolilo kandidovať vo voľbách. Vtedajší austrálsky premiér Tony Abbott ju označil za "ikonu demokracie" a ministerka zahraničných vecí Julie Bishopová uviedla, že Su Ťij ju inšpirovala pri vstupe do politiky.


Únia sľúbila, že jadrovú dohodu s Iránom zachráni

TEHERÁN. Európska únia prisľúbila záchranu jadrovej dohody napriek rozhodnutiu amerického prezidenta Donalda Trumpa od zmluvy odstúpiť a opätovne zaviesť sankcie voči Iránu. Podľa agentúry Reuters to povedal šéf Iránskej organizácie pre atómovú energiu Alí Akbar Sálehí. "Dúfame, že sa ich snahy zhmotnia... Kroky Ameriky... ukazujú, že to nie je dôveryhodná krajina v medzinárodných rokovaniach," vyhlásil Sálehí na spoločnej tlačovej konferencii s európskym komisárom pre klímu a energetiku Miguelom Ariasom Canetem, ktorý je na dvojdňovej návšteve Iránu. Počas nej sa bude snažiť ubezpečiť Irán, že EÚ chce ponechať otvorený obchod s krajinou napriek americkému odstúpeniu od jadrovej dohody, ktoré Trump ohlásil 8. mája. "Našim iránskym priateľom sme vyslali posolstvo, že kým sa držia dohody, Európania budú... plniť svoje záväzky. A oni sa vyjadrili rovnako zo svojej strany," povedal Canete. Európska únia bola v minulosti najväčším dovozcom iránskej ropy, píše Reuters. K dohode o jadrovom programe dospeli Irán a šesť veľmocí - Británia, Čína, Francúzsko, Nemecko, Rusko a USA - 14. júla 2015. Na jej základe boli zrušené sankcie OSN, Európskej únie i Spojených štátov voči Iránu výmenou za to, že islamská republika dlhodobo obmedzí svoj nukleárny program, ktorý bol podľa Západu zameraný na získanie jadrových zbraní. Dohoda platí do roku 2025, no niektoré časti, vrátane prísnejších kontrol medzinárodnými pozorovateľmi, sa majú uplatňovať do roku 2040.


Sulík a Matovič sa obhajobou ĽSNS pripravujú na spoluprácu, tvrdí Kaliňák

Pre demokraciu je neakceptovateľné napádanie legitímnych postupov orgánov činných v trestnom konaní v mene politických záujmov, tvrdí minister vnútra.

BANSKÁ BYSTRICA. Reakciu Kotlebovej strany na zásah v Národnej rade SR voči jej poslancovi považuje minister vnútra SR Robert Kaliňák za normálnu a ako „súčasť jej každodenného slovníka“. Uviedol to na dnešnom brífingu v Banskej Bystrici, kde je na pracovnom výjazde. Vyjadril však výhrady k vyjadreniam poslancov Igora Matoviča a Richarda Sulíka k tomuto zásahu. Ich reakcia je podľa neho zarážajúca a alarmujúca. „Týmto jednoznačne potvrdili dva základné fakty. Jedným je, že obhajobou ĽSNS sa pripravujú na spoluprácu, čo potvrdili aj svojimi predchádzajúcimi stretnutiami,“ uviedol minister. Kaliňák prirovnal Sulíka k niektorým politikom z tridsiatych rokov minulého storočia, ktorí hovorili, že Hitler má dobrý ekonomický program, lebo podľa Sulíka aj Kotleba má dobrý ekonomický program, čo je podľa Kaliňáka šokujúce. „Druhým faktom je napádanie regulérnych, legitímnych a legálnych postupov orgánov činných v trestnom konaní v mene politických záujmov. To je pre demokraciu neakceptovateľné,“ dodal Kaliňák a zdôraznil, že minister vnútra neriadi políciu v oblasti vyšetrovania. „Nie je možné, aby akíkoľvek politici napádali policajtov, ktorí neslúžia ani tejto vláde, ale slúžia trestnému zákonu a trestnému poriadku. To je rozpad demokracie,“ povedal minister a vyzval Sulíka a Matoviča, aby svojim voličom vysvetlili, prečo majú taký nesmierny záujem o spoluprácu s extrémistickou stranou ĽSNS a prečo popierajú základné princípy demokracie, ktoré tu majú fungovať. Obvinil ich, že v mene vlastných politických záujmov chránia Kotlebu a jeho ľudí.Podľa predsedu OĽaNO-NOVA Igora Matoviča, spôsob, akým polícia zasiahla a vytiahla Mizíka priamo zo zasadania školského výboru národnej rady, nepovažuje za adekvátny. Podľa neho to bol vopred naplánovaný zákrok, ktorý mohol počkať. Líder opozičnej strany Richard Sulík (SaS) si na základe vyjadrenia na facebooku myslí, že v strane Smer majú pocit, že ĽSNS Mariana Kotlebu má malú podporu občanov. „ A predsa len by mohla vzniknúť vláda bez Smeru. Ešte zopár prehliadok, Kotleba posilní na 20 percent a potom pravicová vláda nevznikne. Fikané," uviedol Sulík. V poslaneckej kancelárii poslanca Kotlebovej Ľudovej strany Naše Slovensko Stanislava Mizíka v areáli Bratislavského hradu vykonala vo štvrtok 27. apríla popoludní polícia prehliadku nebytového priestoru. Polícia tak konala na základe obvinenia poslanca z extrémistických trestných činov, ktoré voči nemu vzniesol vyšetrovateľ Národnej kriminálnej agentúry Prezídia Policajného zboru. Stanislav Mizík je obvinený z prečinu výroby extrémistických materiálov v jednočinnom súbehu s prečinom hanobenie národa, rasy a presvedčenia. Vznesenie obvinenia Stanislav Mizík súvisí s jeho januárovými vyjadreniami na adresu osobností vyznamenaných prezidentom Andrejom Kiskom.


RTVS uvedie film, v ktorom sú hercami žiaci z bratislavskej Karlovej Vsi

Film spracúva dve paralelné dejové línie.

BRATISLAVA. V tohtoročnom veľkonočnom televíznom programe si diváci môžu pozrieť netradičný študentský film. Študenti totiž v tomto prípade nie sú autormi, ale aktérmi snímky, ktorá takmer kompletne vznikla na pôde Spojenej školy sv. Františka z Assisi v bratislavskej Karlovej Vsi. Pod názvom Karolovo posolstvo ho na Bielu sobotu o 10.45 h uvedie Jednotka RTVS. Riaditeľ školy Ján Horecký pre TASR uviedol, že úplne na začiatku filmového diela bolo komunitné podujatie pod názvom F DAY, ktoré škola každoročne organizuje v máji. "Pred dvomi rokmi bolo na tému filmu a súčasťou zábavných aktivít bol i komparz do filmového projektu," zaspomínal Horecký. "Atmosféra očarila producenta Petra Núňeza, ktorého deti boli našimi žiakmi. Inšpirovaný záujmom žiakov prišiel s myšlienkou urobiť novú verziu poľského filmu o Karolovi Wojtylovi, pápežovi Jánovi Pavlovi II.," uviedol. Keďže školskú komunitu a deti táto myšlienka nadchla, v rámci školského vyučovania vznikol voliteľný seminár o výrobe filmu, o všetkom, čo jeho tvorbu, produkciu i distribúciu sprevádza. "Seminár viedol mladý filmár Martin Kandra, ktorý sa napokon ujal aj režisérskej taktovky filmu. Jeho hercami sa stali práve žiaci, ktorí navštevovali filmový seminár. O samotné natáčanie sa postaral tím Petra Núňeza," priblížil riaditeľ školy. Do tvorby sa napokon zapojila celá škola. "Napríklad naše pani učiteľky robili jazykovú korektúru scenára," ozrejmil Horecký. Príbeh spracúva hlavnú myšlienku originálu a prepája ho s fiktívnym príbehom zo školského prostredia. "Je to príbeh šikanovaného chlapca, o jeho strachu zo šikany, o súboji bezmoci a odvahe napriek strachu hľadať východisko," priblížil. Film spracúva dve paralelné dejové línie, ukazuje zápas kňaza Karola Wojtylu s mocou komunistického režimu, snahu prekonať strach a nájsť odvahu nepodľahnúť útlaku a zastrašovaniu, druhou líniou je príbeh šikanovaného chlapca, ktorý tiež čelí presile a zdanlivo sa nachádza v bezvýchodiskovej situácii. "Verím, že naša výpoveď má však aj univerzálnu hodnotu a môže byť pre mladých ľudí návodom, ako si možno poradiť so situáciou, ktorá je zdanlivo neriešiteľná," vyjadril sa Horecký. Tak ako pedagógov na škole príjemne prekvapila verva, s ktorou študenti vytrvali pri realizácii celého projektu, tak prekvapil samotný výsledok profesionálnych filmárov. O dielo i na základe tohto ohlasu prejavila záujem RTVS, ktorá pomohla i s vyriešením autorských práv.


PODCAST DEJINYHistorik: Husák skončil ako bezvládna ikona režimu

Ako vyzerala normalizácia pomerov v Československu.

Treba vykonať všetko potrebné pre „normalizáciu“ situácie v Československu – zhruba takúto politickú rétoriku by sme počúvali presne pred 50 rokmi. Nové pomery po invázií vojsk Varšavskej zmluvy do našej krajiny v auguste 1968, sprevádzali aj nové výrazové spojenia a eufemizmy ako „dočasný pobyt“ sovietskych vojsk či „ovládnutie oznamovacích prostriedkov pre poslúženie veci socializmu“. Jednoročné obdobie od augusta 68 do augusta 69 zároveň poznamenala zásadná zmena na politickom výslní v Československu. Reformného komunistu Alexandra Dubčeka vystriedal na čele KSČ tzv. „realista“ a pragmatik Gustáv Husák. Československý odpor voči okupácii sa však začal lámať už podstatne skôr – takmer od začiatku. Moskovský protokol, ktorý bezprostredne po invázii prijala československá vládna delegácia, sa postupne premietal do politického a spoločenského života krajiny. Ako vyzerala ona normalizácia pomerov v Československu, ktorá sa stala hlavným politickým programom na ďalších 20 rokov? Kedy sa definitívne podarilo utlmiť ľudový vzdor a odhodlanosť? A aká bola nová politická kariéra Gustáva Husáka? Naozaj bola za ňou občas deklarovaná snaha uchrániť národ pred tým najhorším aj za cenu morálnych ústupkov alebo jednoducho iba neobmedzená túžba po moci, ktorá ho posadila do kresla prvého tajomníka a napokon i prezidenta? Jaroslav Valent z magazínu Historická revue sa rozprával s historikom Tomášom Černákom z Katedry slovenských dejín Filozofickej fakulty Univerzity Komenského v Bratislave. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Program Efektívna verejná správa podporí ďalšie vzdelávanie analytikov

Ministerstvo vnútra očakáva, že zamestnanci verejnej správy nadobudnú nové zručnosti v oblasti analytickej činnosti.

BRATISLAVA. Analytickí zamestnanci štátnych inštitúcií sú pre verejnú správu kľúčoví. S finančnou podporou Európskej únie (EÚ) sa budú môcť ďalej vzdelávať. Operačný program Efektívna verejná správa (OP EVS) vyhlásil výzvu na národný projekt Špičkové vzdelanie pre zamestnancov analytických útvarov. Z eurofondov je naň vyčlenená suma 1,83 milióna eur. Žiadateľom o nenávratný finančný príspevok je v tomto prípade Ministerstvo financií. TASR o tom informovala Kancelária ministra vnútra. Ako uviedla, Európska komisia odporúča krajinám, modernizujúcim verejnú správu, aby sa viac usilovali o posilnenie analytických kapacít na kľúčových ministerstvách. Cieľom je prijať také politiky, ktoré sú založené na dôkazoch. Projekt sa zameriava na vzdelávanie analytikov a ich stáže. Oblasť analýz verejných politík sa neustále vyvíja, pravidelné vzdelávanie zamestnancov je preto dôležité. Ministerstvo vnútra (MV) informuje, že do projektu sa zapojí minimálne 100 analytických zamestnancov z inštitúcií verejnej správy, ktorí sa zúčastnia na viac ako 400 podujatiach vrátane krátkodobých vzdelávacích pobytov v najlepších zahraničných inštitúciách. MV očakáva, že zamestnanci verejnej správy nadobudnú v krátkodobom horizonte nové zručnosti v oblasti analytickej činnosti pre tvorbu a hodnotenie verejných politík. Z dlhodobého hľadiska sa zvýši kvalita ľudských zdrojov a následne aj kvalita činnosti a služieb, ktoré verejná správa poskytuje. Vzdelávacie podujatia by mali tiež priniesť kontakty s rôznymi zahraničným odborníkmi. Operačný program Efektívna verejná správa priamo podporí vznik nových analytických pozícií na všetkých ministerstvách. Ide o ďalší pripravovaný projekt s názvom Budovanie a rozvoj kapacít analytických jednotiek na vybraných ústredných orgánoch štátnej správy, na ktorý bude výzva vyhlásená v apríli. Žiadateľom o nenávratný finančný príspevok a zároveň jeho prijímateľom je ministerstvo vnútra. Oba projekty sa budú navzájom dopĺňať. Výzva na národný projekt Špičkové vzdelanie pre zamestnancov analytických útvarov je zverejnená na stránke MV.


Holandsko zostane v bojovej misii proti Islamskému štátu o rok dlhšie

V Sýrii a Iraku pôsobí približne 250 príslušníkov holandskej armády a štyri stíhacie lietadlá typu F-16 Fighting Falcon.

AMSTERDAM. Holandsko o rok predĺži pôsobenie svojho vojenského kontingentu nasadeného v rámci Američanmi vedenej koalície do boja proti extrémistickej organizácii Islamský štát v Iraku a Sýrii. Informovala o tom agentúra AP s odvolaním sa na dnešné vyhlásenie holandskej vlády. Do konca 2018 bude predĺžené aj pôsobenie holandských jednotiek v rámci mierovej misie OSN v Mali, ako aj účasť holandských vojakov na misii NATO Rozhodná podpora v Afganistane, uvádza sa vo vyhlásení holandskej vlády. Súčasťou medzinárodnej koalície bojujúcej proti tzv. Islamskému štátu je v súčasnosti približne 250 príslušníkov holandských ozbrojených síl a štyri viacúčelové stíhacie lietadlá typu F-16 Fighting Falcon.


Slovákom sa v zámorí nedarilo. Jaroš a Sekera prehrali na domácom ľade, Columbus vyškolil Montreal

Washington si zabezpečil účasť v play off.

NEW YORK. Ani jeden z trojice slovenských hokejistov nebodoval vo štvrtkových zápasoch NHL, dokonca sa ani nedočkal víťazstva svojho tímu. Montreal s Tomášom Tatarom v zostave prehral na ľade Columbusu 2:6 a slovenský útočník sa prezentoval len jednou strelou a dvoma mínusovými bodmi. Ottawa doma prehrala s Floridou 2:5 a obranca domácich Christián Jaroš raz vystrelil a pripísal si aj jeden bodyček. Napokon Edmonton doma nestačil na Dallas 2:3 po nájazdoch a obranca Andrej Sekera mal počas vyše 19 minút na ľade zápis 2 strely, 1 "hit" a 1 zablokovaná strela. Zatiaľ čo Ottawa je dávnejšie bez šance postúpiť do vyraďovacej časti a nádej Edmontonu je už len v teoretickej rovine, zaváhanie Montrealu neprišlo vo vhodnej chvíli. Canadiens v priamom súboji o voľnú kartu do bojov o Stanleyho pohár nestačili na Columbus a zosunuli sa v tabuľke mimo elitnú osmičku Východnej konferencie. Momentálne majú oba spomenuté tímy na konte 90 bodov, ale Columbus odohrajú do konca základnej časti ešte päť stretnutí a kanadský tím iba štyri. Navyše, v prospech Columbusu hovorí aj fakt, že dosiahol viac víťazstiev v riadnom hracom čase alebo v predĺžení ako Canadiens. Práve toto kritérium bude rozhodovať ako prvé pri rovnosti bodov. "Nezáleží na tom, ako veľmi nás táto prehra bolí. V šatni máme hráčov s charakterom, ktorí sa snažia hrať čo najlepšie a ja ako kouč sa na to rád pozerám. Máme v tíme viacero mladých hokejistov aj skúsených veteránov. Je to dobrý mix," povedal pre NHL.com tréner Montrealu Claude Julien. Jeho zverenci vo zvyšku základnej časti, ktorá sa skončí 6. apríla, nastúpia proti štyrom mimoriadne náročným súperom. Doma privítajú Tampu Bay a Toronto, vonku si zmerajú sily s Winnipegom a Washigntonom. Víťazstvo 3:2 na ľade Caroliny zabezpečilo hráčom Washingtonu zisk miestenky do play off. Obhajca Stanleyho pohára so ziskom 100 bodov je na čele Metropolitnej divízie o 3 body pred tímom New York Islanders. Tretí Pittsburgh zaostáva o 5 bodov. "Je to vzrušujúce a úžasné. Skvelý pocit opäť sa dostať do play off," povedal český útočník Capitals Jakub Vrána na oficiálnom webe NHL. "Čím viac toho odohráte, tým viac si uvedomujete, že nasadenie nič neznamená. Jediný cieľ je získať miestenku do play off a táto súťaž je veľmi tesná s množstvom kvalitných tímov," doplnil brankár postupujúceho tímu Braden Holtby. NHL 2018/2019 - 29. marec - výsledky: Góly: 27. Okposo (Mittelstadt, Montour), 38. Scandella (Girgensons, Jo. Larsson), 56. Mittelstadt(Skinner, Pominville), 56. Eichel (Olofsson, S. Reinhart) – 13. Bertuzzi (Mantha, Kronwall), 21. Hronek (Mantha, Bertuzzi), 47. D. Larkin (Bowey, Mantha), 54. D. Larkin(Hronek), 63. Bertuzzi (DeKeyser, Hirose) Góly: 5. Niederreiter (Williams, Aho), 33. Foegele (Faulk, Pesce) – 6. Connolly (Orpik), 42. J. Vrána (Kuzněcov, Djoos), 56. Dowd (Jensen) Góly: 22. D. Savard (Dubinsky, N. Foligno), 32. Bjorkstrand (S. Jones, Wennberg), 35. Panarin (Duchene, Nutivaara), 43. Riley Nash, 45. Bjorkstrand (Kukan), 57. Dubinsky – 2. Kulak (Domi, A. Shaw), 29. Petry (Danault, Kulak) /Útočník Tomáš Tatar (Montreal) odohral takmer 16 minút, raz vystrelil na bránu, prehral jedno vhadzovanie a pripísal si dva mínusové body./ Góly: 13. White (Gibbons, Duclair), 44. B. Tkachuk (Gibbons, Chabot) – 1. Dadonov (Barkov, Yandle), 23. Brouwer (Sheahan, Hunt), 27. Huberdeau(Barkov, Dadonov), 59. Hunt, 60. Huberdeau (Dadonov) /Obranca Christián Jaroš (Ottawa) odohral 14 minút, raz vystrelil na bránu a uštedril jeden bodyček./ Góly: 1. Lowry (B. Tanev, Beaulieu), 7. Lowry (Trouba, B. Tanev), 24. B. Tanev (Beaulieu, Lowry), 47. Scheifele (Trouba, Wheeler) – 11. Barzal(Eberle), 27. Lee (Pulock, Jo. Bailey), 48. Eberle (Pulock, Pelech), 59. Cizikas (Beauvillier, Pulock), 59. Eberle(Barzal) Góly: 5. Draisaitl (McDavid, Nugent-Hopkins), 22. McDavid (Draisaitl) – 27. Radulov (Seguin, Hintz), 48. Heiskanen (Dickinson, Hintz), rozh. náj. Ja. Benn /Obranca Andrej Sekera (Edmonton) odohral 19 minút, dvakrát vystrelil na bránu, rozdal jeden bodyček a zablokoval jednu strelu súpera./ Góly: 35. Edler (Pettersson, Horvat), 36. Boeser (Q. Hughes, L. Schenn), rozh. náj. Pearson – 13. Wagner (MacDermid, Amadio), 52. Kempe (Lewis) Góly: 12. Radil (Hertl, Burns), 23. Nyquist(Hertl, Labanc), 27. Hertl (J. Thornton, Couture), 37. Meier (Couture, Nyquist) – 5. DeBrincat (J. Toews, P. Kane), 7. C. Murphy (Saad, Anisimov), 11. J. Toews(Saad, E. Gustafsson), 25. DeBrincat (D. Strome, Kahun), 39. Kunitz (P. Kane, E. Gustafsson)


Živnostníci môžu daňové priznanie podať poslednýkrát osobne

Povinná elektronická komunikácia začne pre živnostníkov platiť od 1. júla tohto roku.

BRATISLAVA. Živnostníci, advokáti, lekári či drobní farmári môžu ešte za rok 2017 podať daňové priznanie k dani z príjmov v papierovej forme. Informuje o tom finančná správa, ktorá v tomto období eviduje viacero otázok týkajúcich sa povinnosti fyzických osôb - podnikateľov komunikovať elektronicky. Povinná elektronická komunikácia pre tieto osoby je od 1. júla tohto roku. Keďže tento rok pripadol riadny termín na podanie daňového priznania k dani z príjmov za zdaňovacie obdobie 2017 na 3. apríl, fyzické osoby - podnikatelia, teda osoby, ktoré dosiahli v minulom roku príjmy z podnikania či inej samostatnej zárobkovej činnosti, môžu podať daňové priznanie k dani z príjmov ešte osobne na daňovom úrade alebo ho doručiť poštou. Takýmto spôsobom môžu fyzické osoby podnikatelia podávať daňové priznanie, aj ak si posunú termín na podanie priznania a zaplatenie dane. V tom prípade však musia dať pozor, aby stihli priznanie osobne alebo poštou odovzdať najneskôr do konca júna. Koniec prvej možnej predĺženej lehoty na podanie daňového priznania v roku 2018 totiž pripadne až na 2. júla 2018. "Ak si teda fyzická osoba podnikateľ požiada o predĺženie lehoty na podanie daňového priznania, daňové priznanie doručené po 1. júli už musí byť podané elektronicky," uviedla finančná správa. Ak však bude mať napríklad živnostník príjmy aj zo zahraničia a požiada o predĺženie lehoty na podanie daňového priznania až na koniec septembra, takéto daňové priznanie už bude musieť podať elektronicky. "V takomto prípade finančná správa odporúča proces registrácie a autorizácie na portáli finančnej správy spraviť najneskôr do polovice septembra. Aj to však len v prípade, že voči finančnej správe nebude musieť dovtedy splniť žiadnu inú povinnosť," dodáva finančná správa. Povinná elektronická komunikácia sa totiž nebude týkať iba podávania daňových priznaní k dani z príjmov. Od 1. júla budú fyzické osoby podnikatelia akékoľvek podanie na finančnú správu podávať výlučne elektronicky. Preto ak majú napríklad zamestnancov, budú za nich elektronicky podávať prehľady o zrazených a odvedených preddavkoch počnúc júlom. V praxi to tak bude podľa finančnej správy znamenať, že prvý prehľad budú podávať elektronicky do konca júla za mesiac jún. Výhradne elektronická komunikácia bude pre nich platiť aj v prípade, ak budú náhodou po 1. júli žiadať napríklad o potvrdenie o nedoplatkoch, alebo budú podávať akékoľvek odvolanie a pod.Správcovia dane zároveň upozorňujú, že ak bude fyzická osoba - podnikateľ chcieť využívať na elektronickú komunikáciu elektronický občiansky preukaz a takýmto spôsobom podpisovať všetky dokumenty, musí si ho najskôr vybaviť. "Je teda nevyhnutné v prvom rade navštíviť niektoré z klientskych centier okresných úradov alebo oddelenia vydávania dokladov okresných riaditeľstiev policajného zboru," dodala finančná správa.


Rakúsko zadržalo Sýrčana, ktorý mal pôsobiť v teroristickom zoskupení

Zadržaný občan Sýrie mal byť členom teroristickej skupiny Front dobytia Sýrie.

VIEDEŇ, ST. PÖLTEN. Príslušníci špeciálnej jednotky rakúskej polície Cobra zadržali vo štvrtok v dolnorakúskom meste St. Pölten 30-ročného muža, ktorý je podľa tamojšej prokuratúry podozrivý z členstva v teroristickom zoskupení. Ako uviedol verejnoprávny rakúsky rozhlas ORF s odvolaním sa na šéfku prokuratúry Michaelu Schnellovú, zadržaný občan Sýrie mal byť členom teroristickej skupiny Front dobytia Sýrie (Džabhat Fatah aš-Šám), blízkeho sieti al-Káida. Vzhľadom na pokračujúce vyšetrovanie Schellová ďalšie podrobnosti o mužovi, ktorého zadržali v jednom z domov v centre St. Pöltenu, neuviedla. Informovala však bez konkrétnosti aj o domovej prehliadke v mieste Sýrčanovho pobytu v Rakúsku.


Rusko porazilo Kanadu vo finále Hlinka Gretzky Cupu, o bronz sa pobili severské krajiny

PIEŠŤANY/BŘECLAV. Ruskí hokejisti do 18 rokov triumfovali na medzinárodnom turnaji Hlinka Gretzky Cup. V sobotňajšom finále si poradili v derby s Kanadou 3:2. V súboji o bronz boli úspešnejší švédski reprezentanti, ktorí zdolali fínskych rivalov jasne 5:1. Slovenskí hokejisti obsadili na prestížnom turnaji siedme miesto, keď ešte v piatok zdolali v prestrelke Švajčiarsko 7:5. Zverenci Ivana Feneša zaknihovali na turnaji v skupine tri tesné prehry. Švédsku podľahli 2:3, USA 3:4 po predĺžení a rovnako v nadstavenom čase prehrali s Ruskom 1:2. Hlinka Gretzky Cup hokejistov do 18 rokov Finále Góly: 4. Pašin (Ponomarjov), 29. Ponomarjov, 49. Pašin (Ťutnev) - 24. Byfield (McClennon, Lapierre), 56. Foudy O bronz Góly: 19. Korkalainen (Puutio, Hirvonen) - 9. Ljungman (Eklund), 31. Garfve (Andrae, Nybeck), 35. Ekmark, 46. Torgersson, 56. Torgersson (Nybeck)


Američanka obvinila britského princa zo zneužívania u Epsteina

Vyhlásila, že bola niekoľkokrát nútená k sexu s princom Andrewom.

WASHINGTON. Virginia Robertsová Giuffreová vyhlásila, že bola niekoľkokrát nútená k sexu s britským princom Andrewom. Malo sa tak stať u amerického finančníka a už v minulosti odsúdeného pedofila Jeffreyho Epsteina. V utorok o tom informovala spravodajská stanica Sky news. Giuffreová sa pre médiá vyjadrila pred súdnou sieňou v New Yorku po tom, ako viac než 20 žien vypovedalo, že sa stali obeťami zneužívania zo strany Epsteina - dlhoročného priateľa princa Andrewa. Giuffreová podľa dokumentov floridského súdu vyhlásila, že mala pohlavný styk s Andrewom "trikrát, z toho raz na orgiách v Londýne", u Epsteina doma, ako aj na orgiách, ktoré sa odohrali na finančníkovom súkromnom ostrove v Karibiku. Giuffreová mala v čase incidentov len 17 rokov a teda podľa zákonov štátu Florida nedosiahla legálny vek spôsobilosti k pohlavnému styku. Na margo princa Andrewa údajná obeť povedala, že on "vie čo urobil", pričom dúfa, že "sa k tomu prizná". Princ Andrew v sobotu odmietol tvrdenia, že sa podieľal na trestných činoch sexuálnej povahy, ktorých sa údajne dopúšťal jeho niekdajší priateľ a odsúdený pedofil Jeffrey Epstein. V dlhom vyhlásení Buckinghamského paláca princ Andrew (59) zopakoval, že také správanie by nikdy neschvaľoval, nepodporoval a ani sa na ňom nepodieľal". Podľa svojich slov chce "objasniť fakty" okolo jeho "bývalého priateľstva" s americkým finančníkom. Potvrdil, že sa Epsteinom prvýkrát stretol v roku 1999. Spresnil, že ho vídaval len veľmi zriedka, najviac dvakrát do roka. Uviedol, že počas tohto krátkeho obdobia "nemal podozrenie, ani nebol svedkom" žiadneho Epsteinovho správania, ktoré viedlo k jeho zatknutiu. Princ Andrew, druhý syn a tretie dieťa britskej kráľovnej Alžbety II., oľutoval, že sa s Epsteinom stretol po jeho prepustení z väzenia v roku 2010 a označil to za "chybu". Zároveň vyjadril hlboký súcit so všetkými, ktorých Epsteinove správanie zasiahlo. "Jeho samovražda zanechala mnoho nezodpovedaných otázok," dodal s tým, že prípad by sa mal nejako uzavrieť. Nedeľník Mail on Sunday a ďalšie britské médiá zverejnili videozáznam zhotovený 6. decembra 2010, na ktorom vidno princa Andrewa, ako sa v pootvorených dverách Epsteinovho newyorského domu lúči s odchádzajúcou mladou ženou. Video bolo nakrútené po tom, čo v roku 2008 Epsteina odsúdili za navádzanie maloletých na prostitúciu a odpykal si 13 mesiacov väzenia. Epsteina (66) zatkli 6. júla. Samovraždu spáchal 10. augusta v cele newyorskej väznice, kde čakal na súdny proces. Najnovšie bol totiž obvinený z obchodovania s neplnoletými dievčatami a zo založenia zločineckej siete. Epstein vinu popieral. V prípade usvedčenia mu hrozilo 45 rokov väzenia. Ešte v roku 2008 uzavrel štátny prokurátor s Epsteinom kontroverznú dohodu o vine a treste. Finančník sa vtedy priznal, že pre svojich klientov zabezpečoval neplnoleté prostitútky, za čo strávil rok vo floridskom väzení.


Bilancia zahraničného obchodu Slovenska sa tento rok prvýkrát dostala do mínusu

BRATISLAVA. Zahranično-obchodná bilancia Slovenska sa tento rok dostala prvýkrát do mínusu. Od začiatku roka bola každomesačne v stovkách miliónov eur v pluse, avšak vo štvrtom mesiaci sa trend otočil. Aktuálny aprílový deficit je podľa analytika prvým deficitom v inom mesiaci ako december a august od roku 2009. Ako vyplýva z údajov Štatistického úradu, aprílové saldo zahraničného obchodu bolo pasívne v sume 68,1 mil. eur. Avšak kumulatívne od začiatku januára do konca apríla zahraničný obchod skončil v prebytku 964,5 mil. eur. Pre analytikov bol deficit prekvapením. "Posledné roky Slovensko zvyklo zaznamenávať negatívnu bilanciu zahraničného obchodu len sporadicky, a ak už, tak len na konci roka v decembri a počas leta v auguste. Aktuálny aprílový deficit je prvým deficitom v inom mesiaci ako december a august od roku 2009," upozornil analytik UniCredit Bank Ľubomír Koršňák.V samotnom apríli dosiahol celkový vývoz tovaru hodnotu 6,545 mld. eur pri medziročnom raste o 2,3 %. Celkový dovoz tovaru sa vo štvrtom mesiaci zvýšil o 7,3 % na 6,613 mld. eur. Za prvé štyri mesiace sa zvýšil celkový vývoz tovaru o 6,9 % na 27,316 mld. eur a celkový dovoz o 7,3 % na 26,352 mld. eur.Štatistici v piatok zároveň zverejnili aj spresnené údaje zahraničného obchodu za marec. Prebytok za tretí mesiac znížili z pôvodných 342,6 mil. eur na 311,4 mil. eur. Kumulatívny prebytok zahraničného obchodu Slovenska za prvý štvrťrok tohto roka štatistici navýšili z predbežných 973,1 mil. eur na aktuálnych 1,033 mld. eur. Z tovarového hľadiska najviac v prvom štvrťroku vzrástol vývoz osobných automobilov a iných motorových vozidiel konštruovaných hlavne na prepravu osôb o 1,572 mld. eur. Aj napriek prekvapivému aprílovému deficitu zahraničného obchodu UniCredit Bank očakáva, že prebytky zahraničného obchodu by sa mali v tomto roku skôr rozširovať, a to vďaka impulzu, ktorý prinášajú nabiehajúce nové výrobné kapacity v automobilovom priemysle. Tie síce zvyšujú aj nároky na dovoz materiálu a tovarov do výroby, s približovaním sa cieľovej úrovni produkcie by efekt silnejších vývozov mal podľa analytika predsa len postupne čoraz viac prevažovať. "Nové kapacity v automobilovom priemysle by pritom mali prevážiť i slabnúci ekonomický rast u našich obchodných partnerov a držať tak medziročný rast obratu v zahraničnom obchode stále v kladných číslach," dodal Koršňák.


Trump uvažuje o predĺžení termínu na dohodu s Čínou takmer o dva mesiace

Peking údajne žiadal viac, čo Washington odmietol.

WASHINGTON. Americký prezident Donald Trump uvažuje o tom, že posunie termín na dokončenie obchodných rokovaní medzi USA a Čínou o 60 dní, uviedla agentúra Bloomberg s odvolaním sa na zdroje oboznámené so záležitosťou. Washington a Londýn sa aktuálne pokúšajú nájsť riešenie vzájomného obchodného sporu. Dohodli sa na dočasnom prímerí s tým, že v jeho rámci až do 1. marca nezvýšia clá ani neuvalia nové. Dovtedy by sa mala vyrokovať nová komplexná obchodná dohoda. Trump v utorok povedal, že v prípade potreby bude uvažovať o predĺžení termínu na obchodné rokovania, ak bude dohoda na dohľad. Zároveň však dodal, že by bol radšej, keby termín nemusel posúvať. Zdroje tvrdia, že Trump uvažuje o predĺžení termínu na uzavretie dohody o 60 dní, aby mali obe strany viac času na rokovania. Čínska strana údajne požiadala o predĺženie až o 90 dní, čo však Washington odmietol. Trump v stredu vyjadril spokojnosť s vývojom rokovaní s Čínou. "Myslím si, že pokračujú veľmi dobre," povedal novinárom. Americká delegácia je aktuálne v Pekingu, kde sa koná ďalšie kolo rokovaní. Jej súčasťou sú aj americký minister financií Steven Mnuchin a obchodný zástupca Robert Lighthizer. V piatok by sa mali stretnúť s čínskym prezidentom Si Ťin-pchingom.


V Číne pri útoku nožom zahynuli dvaja ľudia, osemnásť ďalších sa zranilo

PEKING. Dvaja ľudia zahynuli a ďalších 18 osôb utrpelo v nedeľu zranenia, keď ich s nožom v ruke v provincii Kuej-čou na juhozápade Číny napadol údajne psychicky chorý muž. Informovala o tom  agentúra AP. Podozrivého, ktorého identifikovali ako 30-ročného Čchen Kuang-lianga, zadržala polícia. Stav 18 zranených, ktorých previezli do nemocnice v autonómnom obvode Čen-ning, je podľa miestnych úradov stabilizovaný. Otec podozrivého uviedol, že jeho syn dlhodobo trpí psychickými problémami. Ešte pred nedeľňajším útokom sa pokúsil podpáliť čerpaciu stanicu. Prípad vyšetruje miestna a provinčná polícia. V Číne došlo v poslednom desaťročí k viacerým útokom nožmi, ktoré spáchali psychicky labilní jednotlivci, čo podľa AP poukazuje na nedostatočnú starostlivosť o duševne chorých, a to najmä na vidieku.


Lučanský informoval Érseka o vyšetrovaní stavby obchvatu

V súčasnosti nie je zastavený ani jeden úsek výstavby.

BRATISLAVA. Minister dopravy Árpád Érsek (Most-Híd) sa v stredu (3. 4.) stretol s policajným prezidentom Milanom Lučanským. Stretnutie v Národnej kriminálnej agentúre (NAKA) si s ním dohodol v súvislosti s vyšetrovaním envirokmriminality. "Nebol som vypočúvaný, bol som sa informovať o tom, ako stojí vyšetrovanie na D4 a R7. To je pre mňa podstatné," povedal minister v parlamente po tom, čo poslanci neotvorili schôdzu k jeho odvolávaniu. Informoval, že v súčasnosti nie je zastavený ani jeden úsek výstavby. Polícia podľa jeho slov "ide po vlastnej osi". To, že bol na prezídiu, nepovažuje za nič mimoriadne. "Chcem mať informácie z prvej ruky preto, aby som vedel konať," vysvetlil. Aktuálne v prípade podľa jeho slov našťastie nie je dôvod na konanie zo strany ministerstva. Dodal, že v súčasnosti koná polícia a ministerstvo počká na výsledky vyšetrovania. Na otázky, či by sa nemal stretnúť skôr s ministerkou vnútra Denisou Sakovou (Smer-SD) a informovať sa od nej, odpovedal, že ministerka do vyšetrovania nezasahuje a nemá o ňom informácie. Preto sa dohodol na stretnutí s Lučanským. "Nenútil som policajného prezidenta, aby mi povedal veci, ktoré sa týkajú vyšetrovania. Nech to polícia vyšetrí tak, ako má," zdôraznil. Dôležité je pre neho to, že nie je zastavená výstava. Ak sa potvrdí kontaminácia, potom podľa jeho slov bude nasledovať ďalší krok. Pre envirokriminalitu v súvislosti s výstavbou D4 R7 na polícii padli obvinenia. V marci polícia informovala, že vyšetrovateľ vzniesol obvinenie voči jednej fyzickej osobe M. J. H. a jednej právnickej osobe, bratislavskej spoločnosti s ručením obmedzeným pôsobiacej v stavebníctve, z trestného činu ohrozenia a poškodenia životného prostredia. Obvinený je stíhaný na slobode. Ďalšie tri zadržané osoby boli vypočuté v procesnom postavení svedkov a po vypočutí prepustené. Bratislavský obchvat buduje združenie firiem na čele so španielskou spoločnosťou Cintra. Cesta sa stavia ako projekt verejno-súkromného partnerstva (PPP projekt). Koncesionár ju má postaviť a bude ju 30 rokov prevádzkovať, za čo mu bude štát platiť počas 30 rokov splátky. Ročná splátka by mala byť vo výške 52,8 milióna eur, čo má po 30 rokoch Slovensko vyjsť aj po zohľadnení inflácie na 1,76 miliardy eur. Projekt má tvoriť časť diaľnice D4 a rýchlostnej cesty R7.


Al-Káida je podľa OSN v niektorých oblastiach väčšou hrozbou ako Islamský štát

Islamský štát však predstavuje podľa expertov hrozbu aj napriek nedávnym porážkam.

NEW YORK. Experti Organizácie Spojených národov tvrdia, že teroristická organizácia al-Káida ostáva "pozoruhodne odolná" a v niektorých krajinách, napríklad v Jemene a Somálsku, dokonca predstavuje väčšiu hrozbu ako Islamský štát. Správa expertov monitorujúca sankcie voči obom skupinám uvádza, že odnože al-Káidy "ostávajú aspoň takou vážnou hrozbou " ako Islamský štát v Západnej Afrike i južnej Ázii. V druhej správe experti konštatujú, že Islamský štát naďalej predstavuje "značnú a rozvíjajúcu sa hrozbu vo svete", a to aj napriek porážkam, ktoré v poslednom období utrpel v Iraku, Sýrii a na Filipínach.


Poľnohospodári hrozia dopravnou blokádou Bratislavy

V prípade nečinnosti premiéra, pohrozili farmári ďalšími protestmi.

BRATISLAVA. Pôdohospodárska platobná agentúra (PPA) toleruje a kryje subvenčný podvod. Vyhlásil to v stredu na brífingu farmár František Oravec. Farmári z Iniciatívy poľnohospodárov zároveň na základe zistení zo sporu Oravca a firmy ESIN vyzvali premiéra Petra Pellegriniho, aby naplnil svoj vlaňajší prísľub o zastavení subvenčných podvodov a konal. V prípade nečinnosti premiéra, pohrozili farmári ďalšími protestmi, ktoré by mali zahŕňať dopravnú blokádu Bratislavy. Pôdohospodárska platobná agentúra sa ohradila voči podľa nej nepravdivým tvrdeniam a dodala, že až do skončenia správneho konania sa k nemu nemôže vyjadrovať.Firma farmára Františka Oravca a firmy skupiny ESIN požiadali v roku 2017 o dotáciu na 1 292 rovnakých parciel pôdy. Kým farmár Oravec doložil podľa svojich slov na všetky právo na užívanie, firmy ESIN-u nepredložili žiadne doklady na 914 z nich. "Aj doklady na zvyšné parcely neoprávňujú ESIN na užívanie tejto pôdy a ani na poberanie dotácie z nej. Napriek tomu PPA doteraz nerozhodla a toleruje očividnú snahu o páchanie subvenčného podvodu," uviedol František Oravec na brífingu. Jedným z najvážnejších problémov, na ktoré sa sťažujú malí a strední farmári je podľa Oravca to, že silné oligarchické skupiny podnikajúce v poľnohospodárstve žiadajú dotácie na tú istú pôdu ako oni, bez toho, aby na ňu mali právny nárok. "Týmto spôsobom ich tzv. zakrižujú a dotáciu nedostane jedna ani druhá firma. Pre väčšiu firmu, ktorá obhospodaruje podstatne väčšie výmery než tie, ktorými križuje menšieho farmára, stopnutie dotácie nepredstavuje vážnejšie problémy. Pre malého farmára to však znamená existenčné problémy. Najmä ak PPA o takýchto sporných pozemkoch rozhoduje niekoľko mesiacov, ak nie rokov," upozornil Oravec.V prípade sporu medzi Františkom Oravcom a firmou ESIN ide o 1 292 parciel o výmere zhruba 700 hektárov nachádzajúcich sa v okolí Košíc. "PPA doteraz nerozhodla o pridelení dotácií aj napriek tomu, že som vyhral všetky súdne spory týkajúce sa nárokov na sporné pozemky. Po tom, čo som sa vďaka nátlakovým akciám farmárov dostal do spisov PPA týkajúcich sa sporných parciel, našiel som alarmujúce skutočnosti," pokračoval Oravec. Na vyjadrenia Františka Oravca zareagoval aj agrorezort, podľa ktorého sa PPA dôrazne ohradzuje voči nepravdivým tvrdeniam tohto agropodnikateľa. "Agentúra zároveň žiada médiá aj verejnosť, aby nevynášali súdy predtým, ako bude ukončené správne konanie. Až do jeho ukončenia sa totiž PPA nemôže vyjadrovať k prebiehajúcemu konaniu, čo F. Oravec vie a zneužíva túto situáciu na šírenie neprávd. Po ukončení správneho konania vo veci bude PPA médiá aj verejnosť detailne informovať o celom konaní tohto agropodnikateľa, ktorý figuruje v závažnom prípade objednávania nástražných systémov a fyzického násilia práve v tejto veci," dodal hovorca agrorezortu Vladimír Machalík.


Europarlament podporil vznik Palestíny a skritizoval Izrael za osady

Riešenie konfliktu spočíva podľa europoslancov v dvojštátnom riešení.

BRUSEL, ŠTRASBURG. Za vznik nezávislého palestínskeho štátu a zastavenie budovania židovských osád na okupovaných palestínskych územiach sa vo štvrtok vyjadrili poslanci Európskeho parlamentu. Schválili rezolúciu, v ktorej tvrdia, že riešenie blízkovýchodného konfliktu spočíva v takzvanom dvojštátnom riešení. Europoslanci sa vyslovili za vznik Palestíny ako nezávislého štátu, čo je podľa nich jediná možnosť, ako zastaviť konflikt na Blízkom východe. V rezolúcii navrhujú "dvojštátne riešenie v duchu hraníc z roku 1967 a Jeruzalemom ako hlavným mestom oboch štátov". EP vyzval na zastavenie budovania osád na okupovaných palestínskych územiach. Osady v rezolúcii označil za "nelegálne z hľadiska medzinárodného práva, brániace dvojštátnemu riešeniu a veľkú prekážku v mierom úsilí". Podľa europoslancov by Únia mala prispieť k mierovému riešeniu blízkovýchodného konfliktu. EP zároveň odsúdil všetky násilné a teroristické činy namierené proti civilistom i provokácie z oboch strán. Konflikt medzi Izraelom a Palestínčanmi trvá už desaťročia. V roku 1993 sa Izrael a Organizácia za oslobodenie Palestíny (OOP) vzájomne oficiálne uznali. Mierový proces opakovanie zlyháva a Izrael odmieta vznik palestínskeho štátu.


V bratislavskom domove seniorov okrádajú klientov, tvrdí Demokratická strana

Blahová podala na generálnu prokuratúru trestné oznámenie.

BRATISLAVA. V jednom z domovov seniorov v Bratislave okrádajú klientov o majetok. Upozornili na to na utorkovej tlačovej besede predstavitelia Demokratickej strany a bývalí poslanci za stranu Sloboda a Solidarita Natália Blahová a Jozef Rajtár. Okrádanie podľa nich prebieha tak, že klienta, ktorý vlastní zaujímavú nehnuteľnosť, predávkujú psychofarmakami. V stave, v ktorom si nie je schopný uvedomiť závažnosť svojho konania, je dopravený k notárovi alebo notár príde do zariadenia. Potom svojím podpisom potvrdí darovanie nehnuteľnosti na ďalšie osoby alebo na zariadenie.Blahová uviedla, že starostlivosť o 32 klientov v zariadení zabezpečujú tri opatrovateľky v 24-hodinových službách. V objekte vraj nie je zabezpečená základná hygiena a čistota, v budove sa pohybujú psy, ktoré priamo tam vykonávajú potrebu. Potraviny slúžiace na prípravu stravy sú skladované v plechovej garáži, kde v letných mesiacoch teplota dosahuje 60 stupňov Celzia. Stravu tam pripravujú napriek tomu, že nemajú na to povolenie. Poslankyňa podala na generálnu prokuratúru trestné oznámenie pre podozrenie zo spáchania viacerých trestných činov na osobách vyššieho veku a ťažko chorých osobách. Generálna prokuratúra rozdelila jej oznámenie na viacero konaní, ktoré sa týkali podozrení z týrania, majetkovo-právnych trestných činov, podvodu, sprenevery a úkladnej vraždy.Polícia podľa Rajtára trestné oznámenie odmietla a vyšetrovanie sa začalo po dvoch sťažnostiach a nariadeniach prokurátora. „Aktuálne sú vedené dve trestné konania. Sprenevera a podvod. Podvod bol nedávno postúpený na krajskú políciu v Bratislave, pretože suma možnej škody presiahla 150-tisíc eur. Pri policajnom vyšetrovaní sa potvrdilo, že jedna klientka nebola schopná uvážiť, čo sa pri prepise jej majetku deje. Vyšetrovaním boli zistené machinácie s bytmi klientov,“ objasnil poslanec. Väčšinu z podozrení podľa Blahovej a Rajtára potvrdili štátne kontrolné orgány. Komisárka pre osoby so zdravotným postihnutím konštatovala, že registrácia zariadenia je netransparentná, keďže je zaregistrovaná pod nitrianskou župou, ale prevádzku má iba v Bratislave. Klienti sú v zariadení uzamknutí, špina bola na dvore aj vo vnútri zariadenia, ktoré bolo bariérové, a klienti boli de facto izolovaní na poschodí, kde sa pre vysokú teplotu museli chladiť vlhkými uterákmi. Potraviny boli spolu so psími granulami uskladnené v rozžeravenej plechovej garáži. Nebola zabezpečená ochrana súkromia pri úkonoch intímnej hygieny. V zariadení za rok zomrelo 11 klientov čo predstavuje tretinu z celkového počtu. Aj komisárka konštatovala, že v zariadení našla neštandardné prevody majetkov klientov.


Brexit výrazne neposunulo ani piate kolo rokovaní

Rokovania o finančnom vyrovnaní medzi Bruselom a Londýnom sa dostali do slepej uličky.

BRUSEL. Vyjednávačom Európskej únie a Spojeného kráľovstva sa ani v piatom kole rokovaní o brexite, ktoré sa vo štvrtok skončilo v Bruseli, nepodarilo dosiahnuť "veľký posun vpred". Uviedol to hlavný vyjednávač Európskej komisie (EK) pre brexit Michel Barnier počas spoločnej tlačovej konferencie s britským ministrom pre brexit Davidom Davisom. "Tento týždeň sme pracovali v konštruktívnom duchu, vyjasnili sme si niektoré body, avšak bez toho, aby sme dosiahli veľké kroky vpred," oznámil Barnier pred novinármi. Piate kolo rokovaní medzi Bruselom a Londýnom o "rozvodových podmienkach" začalo v pondelok (9.10.) a bolo posledným pred októbrovým summitom EÚ, ktorý sa uskutoční na budúci týždeň (19.-20.10.). Barnier pri tejto príležitosti vyjadril znepokojenie nad tým, že rokovania o finančnom vyrovnaní medzi Britániou a EÚ, čiže o britskej "faktúre" za opustenie Únie, sa dostali do "slepej uličky". "V tejto záležitosti sme sa ocitli v závoze, čo je mimoriadne znepokojujúce tak pre tisíce ľudí zodpovedných za realizáciu projektov v Európe, ako aj pre daňových poplatníkov," skonštatoval Barnier. Britský minister pre brexit David Davis, naopak, vyzval lídrov členských štátov EÚ, aby na budúcotýždňovom summite v Bruseli ocenili pokrok, ktorý bol doteraz dosiahnutý v piatich kolách rokovaní o "rozvode" medzi Britániou a EÚ. Jeho výzva tak protirečila vyhláseniu Barniera, zdôraznila tlačová agentúra DPA. Davis po skončení piateho kola rokovaní o brexite vyhlásil, že nastal čas prejsť do ďalšej fázy rokovaní, a to o podobe budúcich vzťahov medzi Londýnom a Bruselom. "Vzhľadom na európsky summit, ktorý sa uskutoční na budúci týždeň, dúfam, že členské štáty uznajú pokrok, ktorý sme dosiahli a urobia krok vpred s cieľom začať rokovania o budúcich vzťahoch medzi oboma stranami," uviedol Davis počas tlačovej konferencie po skončení piateho kola rokovaní. Hlavný vyjednávač EÚ Barnier vzápätí po svojom skeptickom vyhlásení vyjadril nádej, že do konca roka, v nasledujúcich dvoch mesiacoch, je ešte možné dosiahnuť rozhodujúci pokrok v prvej fáze rokovaní vzhľadom na to, že existuje dostatočná politická vôľa. Britská strana očakáva, že šéfovia vlád a štátov na októbrovom summite v Bruseli rozhodnú o tom, že bol dosiahnutý dostatočný pokrok na začatie druhej fázy rokovaní o brexite - rokovaní o budúcich obchodných vzťahoch medzi EÚ a Spojeným kráľovstvom. Taký bol pôvodný scenár, avšak predseda Európskej rady Donald Tusk v utorok (10.10.) vyhlásil, že rokovania o brexite nepokročili dostatočne na to, aby sa diskusie o budúcich obchodných vzťahoch medzi EÚ a Britániou uskutočnili skôr než na summite EÚ v decembri.


Zahrá si Bale proti Hamšíkovi? Jeho prestup do Číny má byť na spadnutie

Mohol by zarábať viac než milión týždenne.

PEKING. Waleský futbalista Gareth Bale mieri podľa španielskych médií z Realu Madrid do čínskej Super League. Tridsaťročný krídelník je údajne blízko podpisu zmluvy s klubom Ťiang-su Su-ning. Ako informovala agentúra AFP, Bale by mohol zarábať v novom klube viac než milión libier týždenne. Podľa denníka Marca je podpis zmluvy na spadnutie a hráč má na základe dohodnutého kontraktu garantovaných 22 miliónov eur za sezónu. Prestupové okno v najvyššej čínskej súťaži sa uzavrie v stredu. S Baleom už nepočíta tréner španielskeho klubu Zinedine Zidane, tamojšie médiá predtým informovali aj o možnej výmene s Parížom St. Germain za Neymara. Bale by mal odísť z Realu Madrid jedine na trvalý prestup, alternatívu hosťovania vylúčil jeho agent Jonathan Barnett. Bale pomohol Realu k štyrom triumfom v Lige majstrov, ale od marcového návratu francúzskeho kouča nedostával príležitosti pravidelne.


Tymošenkovú preveria kvôli údajnej finančnej pomoci od Kaddáfího

Tymošenková poráža Porošenka v prieskumoch preferencií, podozrenie jej môže uškodiť,

KYJEV. Ukrajinský protikorupčný úrad preveruje tvrdenie, že niekdajší líbyjský vodca Muammar Kaddáfí prispel na kampaň ukrajinskej političky Julije Tymošenkovej pred prezidentskými voľbami v roku 2010. Malo ísť o niekoľko miliónov eur. Agentúru Reuters o tom vo štvrtok informoval poslanec ukrajinského parlamentu Volodymyr Arev, člen vládnucej strany Blok Petra Porošenka. Arev uviedol, že spoločne s ďalšími poslancami požiadal Národný protikorupčný úrad Ukrajiny (NABU), aby sa zaoberal týmto tvrdením, zverejneným vo februári v panarabskom denníku aš-Šark al-Awsat. Jeden z Kaddáfího zástupcov podľa tohto článku priletel súkromným lietadlom do Kyjeva, aby doručil kufrík so štyrmi miliónmi eur na Tymošenkovej kampaň, ktorá bola nakoniec neúspešná. Samotná ukrajinská expremiérka uvedené tvrdenie popiera. Správy o nezákonnom financovaní kampane jej však môžu uškodiť, a to v situácii, keď poráža Porošenka v prieskumoch preferencií pred budúcoročnými prezidentskými voľbami. Na základe ukrajinského práva musia štátne orgány preverovať akékoľvek tvrdenia, pokiaľ o to požiadajú členovia parlamentu. V danom prípade však nebolo začaté trestné konanie. Tlačová kancelária Tymošenkovej strany Vlasť poskytla agentúre Reuters vyjadrenie, podľa ktorého ide o "nezmysel" a zverejnenie "nesprávnych" informácií. Protikorupčný úrad sa zatiaľ k záležitosti nevyjadril. Podobnú záležitosť vyšetrujú v súčasnosti aj vo Francúzsku, kde Kaddáfí údajne poskytol nezákonný príspevok na kampaň bývalému prezidentovi Nicolasovi Sarkozymu.